text:
Daw-(1).
Gap jahkring (Casefire) hte Simsa lam (Peace) ngu ai hpa rai ta?..(10) ning Jawng ma hpe sa san tim pyi chye nga ai. Gap jahkring/ Casefire= N-gap hkat saga=Hkring saga= kade gap hkat tim Lachyum n-pru ai.Machyu pala shama she re. Dai majaw matut nna n-gasat hkat saga…ngu ai lachyum rai nga ai.
Raitim…Myen ni a Gap Jahkring (Casefire) gaw dai hku lachyum n-rai nga malu ai. Gap ai gaw jahkring ai. Raitim shanhte Gap mayu ai shaloi Gap, Jahkring mayu ai shaloi bai Jahkring rai taw nga ma ai. Shanhte hpang maga de na grai sum machyi wa na zawn rai jang… Bai Hkring(Shn) kaga de Hpyen man yawng mayu jang(shn) Gayin gasat mayu jang gaw chyahkring mi gan hkring masu nna, ngut jang… Bai Gap hkat saga… rai wa sai.Ga Jahten ai Sing Nyan hte “Dahkyaw Dalam” sha rai nga ai.
Yawng chye ai hte maren- Myitkyina zuphpawng kaw myit hkrum da ai Statement (7) hpe teng sha shangang shakang nna, Bungli hpang taw nga saga ai…ngu ai hku 2013 ning July shata (23) ya shani Shatapru Shanglawt Rung kaw “ Technical Advisory Team” hpe hpaw hpang masai. U Awng Min wa mung- Jinghpaw Bu Hkang bai bu hkra rai, n-chye ai ni yu yang gaw- kanang na Lahtaw La Wa kun? Maran La Wa kun? nga na. Teng sha nga yang Myen Group ni yawng hkra gaw- U Tawng Hpyi hpun da ai U Hka ni sha rai nga ai. Kade ya hkam na kun? Shata kade hkam na kun? Myen ni hku nna gaw n-dai “ Tech/Team” hte Democracy Mungdan de teng sha Lagaw lahkam hkam sa wa nga saga ai…nga nna Mungkan de Shiga shapoi,Myiman la ai lam sha rai nga ai. Kabu hpa rai na kun? Mani hpa rai na kun?
Laika ka ai wa gaw- Tinang a Lahpa n-pu hpe tinang bai n-htang gajuk la nna she mani dung taw mat mayu sai. Hpa majaw ta? nga yang… Shanghte galaw ai Trick (Ma Akawoit) gaw, July shata htum maga de galaw na Myen Mung ting Gap Jahkring Signature hte seng nna “Namhtan Tawng” jaw sha masu ai lam sha rai nga ai. Mungkan a man hta- Anhte Myen ni gaw tsun ai hte maren galaw ai ni (shn) Sadi dung ai ni rai ga ai nga, madun dan masu nna, maga mi hku nna Mung Masa, Hpyen masa,Sut masa lam ni amyat htuk mat wa ai lam sha rai nga ai.
Myen Mung Simsa wa sai(Peace) byin nga saga ai ngu ai lachyum hpe Tech/Team hpaw poi e Myen Hpyen Du ni Wa (35) yawng dawng hkra mani Ahawt Nying dan nna, La hpawk dum taw ai Sumla/ Shiga ni hpe Mungkan de madun dan nna- Hpyi sha ninghpang bai tam wa ai lam sha rai nga ai. Lam mi hku tsun ga nga yang- 2014 ning Asian Ningbaw Tingnyang lu dung na matu hte Lahpaw si langai hte U manga, kru Gap hkra lu hkra (shn) (Myen hku)- Kalang Kahtam yang Daw mali, manga,lu dumhpyawt di na matu Maw Lanyet ni hkrai rai nga malu ai.
N-dai Tech/Team hpaw Poi hta(U-N) Dat Kasa Miss-Marianne sa du ai hpe mu mada lu nga ai.Kabu hpa re. Chyeju dum hpa Sakse rai nga sai. Miwa ni gaw kanang sa makoi mat ma ai kun? Makoi ai…ngu ai hta Myen hpe jai lang nna,Myen mung hpe gara hku Krawk sha,Manaw sha lu na lam Nyan daw taw nga sai re. N-dai Team Hpaw Poi hta- Sara kaba Sumlut Gam hte U Awng Min ni sha sa du ai hpe mu mada lu ai. Du Kaba Gun Maw n-lawm ai mung grai hkrak sai. Shat Makai gun sha hkyam sa mat saga ai. Raitim kaga Myitsu Salang ni sa shang lawm ai hpe “Shut ai”…ngu nna gaw n-tsun mayu nngai.
Shanhte Myen ni(Ka… ga) nga yang hkan (Ka…), (Manawt ga)… nga yang hkan Manawt lawm nna anhte lu la ging ai Ahkaw ahkang yawng hkra hpe Ahpu agung nna la da ra na Ten mung rai nga saga ai. Myen ni bai Masu na, N-masu na, Sadi dung na, N-dung na gaw anhte hte n-seng ai. Ahkyak ai gaw- shanhte bai Htawng hkat ga nga ai shaloi. Yup Kalang hprang mi rai rai..(O-K …I am Ready)- ngu lu na matu hkyen tawn, lajang tawn, jahting tawn da ra na ga ai.
Myen hpe n-kam tim kam Masu. N-mani dan mayu tim, Mani dan Masu nna,Myen ni kade ram lu Masu, lu Hkalem na ma ai kun? ngu ai hpe…Kraw hta lagu mani let, shanhte a Lagaw Lahkam ni hpe Myi pyi n-grip hkra azi mada, maram dinglik yu taw nga na sha ahkyak dik rai nga ai. Laika ka ai wa hku nna grau mani Hah..Har mayu ai lam langai mi gaw- Simsa lam matut nna tsun jahta ai hta- Awng San Suu Kyi lawm wa na..nga ai Shiga rai nga ai. “Kumshu Pa ASSK” sa lawm nna hpa wa lak lak lai lai sa chye byin wa lu na da i? Let Padawng Manghkang kaw na zawn, ASSK hpe Myen Hpyen ni bai jai lang na lachyum sha rai nga ai. Mung Masha hte ASSK hpe adawt hkat shangun nna ASSK hpe yawng hkra N-ju mat na matu Maw Lanyet sha rai nga malu ai. Simsa lam hta ASSK shang lawm wa nna kadai wa Aten htum hkam kabu Aw law taw nga na rai ta? Teng sha nga yang ASSK gaw “Law” hte Jawng ngut tawn ai mi nga tim, Mung Masa kaw shang lawm yu ga ai wa n-re. Machyi taw nga ai Kanu Daw Khin Kyi hpe wa gawan ai Ten hte 8888 Jawngma ni Kasu Gabrawng wa ai ten, Awng San a kasha re nga Mung Masa lam de dun garawt bang hkrum ai lam sha rai nga ai.
Myen Mung a Mung Masa lam hta ASSK hkan pa ra nang wa ai lam sha re. Mung Masa mahkrum madup mung n-nga,Mungdan a Labau hpe pyi hkrak n-chye ai lam hpe ASSK tsun ai Ga hkum, Ga si ni madat yu nna chye na lu nga ai. Hpaji chye tim, Mahkrum Madup Experience nnga ai Wa gaw Hkauna lu tawn nna Dumsu n-lu ai Masha hte bung nga ai. Gara hku Mungdan a Democracy Ningbaw Ningla tai wa lu na rai ta? Myi n-pu na mu taw ai hpe sha gaw kadai mung chye tsun ai hkrai re. Kadai mung Masha na ra hkra chye shanyam ai hkrai re. ASSK hpe Democracy Ningbaw Ningla tai shangun ai gaw Hpyen La hpe Mam hkai shangun ai hte bung nga ai.Ya hpang daw de ASSK a tsun shaga, galaw hkawm sa ai lam ni ma hkra gaw “Lamu hte Ga..Nai Lap hte Lahpra” byin mat salu ai. N-hti n-htang, U Di matu tam n-mu rai,gara gaw Baw re ,Lagaw re pyi n-chye mat salu ai. Hpa majaw dai hku byin a ta? Myen Hpyen ni a U shoi shoi katut nna,shi aHkum hpe pyi shi n-madu lu ai majaw rai nga ai. Dai U shoi shoi hkrum ai ASSK…Simsa lam hte Gap Jahkring kaw sa shang lawm nna, hpa kaga lak lak lai lai Mahtai pru wa na lam nnga ai. Dai majaw anhte hku nna ASSK hte nau n-bawk hte ai sha, Myen Hpyen Du ni hte mahtang Dara hkat,Nyeng hkat,Adawt hkat nna anhte Ra ai Ahkaw ahkang ni hpe lu hkra hpyi la, Nyap la ra na gaw n-dai Ten nan rai nga saga ai re. “Num chyau chyau yang La si ai” nga Jinghpaw Ga Malai nga ai hte maren ASSK hte gaw nau n-chyau chyau ga ngu mayu nngai.
Mung Masa hte seng nna mung- NLD..ngu ai gaw ASSK a majaw, ASSK mung Kawa Bochuk Awng San a majaw Mung masha ni ASSK lawm ai NLD hpe Me bang nna,1990- ning hta Me 85% dang mat ai lam rai nga ai. Kawa zawn ASSK mung mi mai kam na kun? nga Hpun N-dung de htu shalun taw ai lam rai nga ai. Raitim dai ni ASSK hpe Myen Hpyen ni bai ahpyawp nna woi hprawn sha mat wa jang-(NLD) U Tin Oo, U Win Tin ni hte NLD Party ni hpa Ga hkaw mi mung n-chye tsun shaga mat masai. NLD gaw Zero/Kaman sha rai mat nga sai. Majoi Sign Board sha shakap da ai Party sha rai mat sai. Tinang kaw Atsam n-nga ai Num Labu (ASSK) hpe sha kam nna Party hpaw ai NLD ni- gaya kahpa rai nga sai. Manang a Ladi kaw na N-sa sa mayu ai NLD ni Ladi pat, N-gup pat mat manu ai. Dai hte maren Num Labu a hpang kaw na (shn) ASSK hpe Ninggang Cover shatai nna Mungkan hta myiman tam taw nga ai Myen Hpyen asuya ni mung-“Apalar” sha rai nga ai.
Ya gaw- Myen Hpyen asuya ni jai lang hkrum ai ASSK gaw Shaba si Chyalang tai mat sai re. ASSK Simsa Lam kaw sa lawm yang- U Loi a Hkyi law she rai law. Myi maza, Na maza pyi she re. Mungkan ting mung ASSK hpe Myen Mung galai shai wa sai nga Masu ai wa (Untrue Lier), Mung masha hpe shingdu dat kau ai Democracy Masu jan nga hkyet rung jawng taw mat masai. Dai hta grau gaya kahpa gaw- ASSK Thamada grai byin mayu ai da. Mani hpa hkyet rung hpa she rai sai. Ahnar gade marin ai ngu ai shi a Kraw kata na lam hpe tsun kapawk pru wa ai gaw- Sari kachyi mi pyi n-rawng ai,Standard n-nga dik ai lam ni nan rai nga sai. Dai sha n-ga…South Korea du ai shaloi mung- Gumsan Magam/ President grai galaw mayu ai nga.. Interview hta gaya n-su nga bai kahtap tsun dat ai majaw, Korea ni pyi grai mau jawng mat ma ai. Maigan kaw dai zawn nga sa tsun ai gaw Munghpawm Mungdan a matu grai Sari hkrat ai lam rai nga ai. Gaya Kahpa mung re. Democracy ngu ai gaw tinang ra ai, byin mayu ai hpe galaw la mai ai Mung Masa Lam n-rai nga ai. Mung Masha a Ra sharawng ai lam hpe mahtang she Tinang gawng malai tai nna hkan galaw shadik shatup ya ra ai Gumrawng Gumtsa Mung Masa lam rai nga ai. Dai majaw Tinang byin mayu ai lam hpe madung dat nna “Ngai President grai galaw mayu ai” nga n-na tsun pru wa ai ASSK gaw… Democracy Myit jasat rawng ai Wa n-re…ngu hpe Asan sha chye na lu mat sai re.Dai majaw Mungkan ting AASK hpe “M” Kaba the Mau mat masai. Ya dai ni… ASSK hpe shakawn na,shagrau na, Sumla/ Photo rau Gayet nna Arawng la na Masha ni Shat Makai hte hkan tam tim pyi lu sana n-re. ASSK a Mying gaw Krung Sinwa de hkrat bang mat sai salu ai. Nau chye nau lai..Gwi Hkye Du bai..ngu ai dai nan rai nga sai.
Thamada byin jang she Mung masha ni a Ra sharawng ai lam hpe grau lu galaw ya lu na re nga Mung Masha ni hpe hkan Asawng Organize galaw nna, kaja wa Thamada byin jang gaw Hpyen asuya a matu sha bai rai mat na gaw chye chyalu rai nga ai. Moi mung Rap daw Dat Kasa tai na matu Kayin Mung daw Kawmu Ginwang hku nna, Kayin mare e sa nga, Kayin n-ta kaw sa rawng, Kayin Yuptung jahpan kaw sa bang rai Ra lata poi shang wa sai re. ASSK a Kanu Daw Khin Kyi gaw Kayin re majaw ASSK mung- Kayin Mung kaw Ra Lata sa shang jang, Kayin ni yawng hkra shi hpe Me bang ya na hpe tau hkrau sawn da chyalu rai nga lu ai. Dai majaw mung ASSK gaw Me law htum hte Kawmu Ginwang a Rap Daw Dat Kasa kalang ta lu mat ai hpe mu mada lu ai. Kawmu mare ngu ai Yupmang pyi n-mang yu ai ASSK gaw (Kayin)…ngu ai mying dut sha nna Rapdaw Dat Kasa kalang ta tai mat sai re. Dai ni Kawmu Ginwang a matu ASSK galaw ya ai hpa baw nga a ta? Hpa n-nga ai.
Teng sha nga yang- ASSK gaw Kayin ni hpe grai tsawra nna n-rai. Rapdaw de lu shang na matu Kayin mying hpe dut sha kau ai lachyum sha rai nga ai. N-dai kaw san mayu ai Ga san langai mi gaw- ASSK hte Hpyen asuya ni gaw Yuptung jahpan hpe dan dan leng leng Masu nna Tara shang hkra mai galaw la ma ai da i? Kayin Mungdaw kaw nnga ai masha langai mi hpe Kayin Mungdaw na masha re nga- Hkringdat hpe kam ai hku mai ka la,galai bang la mai ma ai da i? Mahtai gaw asan sha rai nga ai. Hpyen asuya hte ASSK ni a matu Constitution ngu ai Gawda ai Tara gaw shanhte a N-gup kaw sha re…ngu ai lachyum rai nga ai. ASSK a Kanu gaw Kayin rai nna, Kawa Bo Chyoke Awng San mung Myen n-re. Bochyuk Awng San a Kawa gaw “U Hpa” nga ai.. “Hkang” (Ashu Chin) re lam hpe 2013- ning June shata na Internet Shiga hta Bochyuk Awng San a Dinghku Labau (Family Tree) e mu hti lu nga ai. Ashu Chin (Pa Layang e nga ai HKang) ni gaw Myen mying shamying nna, Budda naw ai ni tsumra mi nga ma ai. Myen mung a ka-ang daw (Maye Latt Paing) Pyinmana grup yin gaw Hkang ni a nga shara ni rai nga ai. Ga shadawn Tonggoo grup yin kaw Kayin ni nga ai hte bung nga ai. Myen ni a Daidaw Buga Native gaw Gala Mung India Ga she re. Myen ni gaw Shan Maw chyang amyu (Nyu Me,Cha Tu Lan) ai ni rai nna, Gala kaw na yu hkrat wa ai ni rai ma ai. Myen ni gaw- shanhte a Hkum hpe shanhte Gala re pyi n-chye ai gaw Mani hpa rai nga ai. Shwebo masha ni hte Gala ni hpa naw shai a ta? Achyang hkat hkat re ai ni hkrai rai nna, N-gup mung-Matsat shabat re ai, Ya Man(Kun-Ya) grai sha ja ai kaw na hkawt, Gala hte grai nan bung nga ai. Pagan Prat na Myen Num ni gaw Gala Num ni zawn “Sa Ri” hpun lawai ma ai. La ni mung Matu n-chywi ai “Tawngshe Pasu” bu nna, Kara Jawti (Yawng Htung)tawn da ma ai.(ABidama Yaza Tawka Min)….ngu ai gaw Gala mying rai nga ai. Abidama= Boik Mying, Yaza= Gala hku gaw Ra Ja nga ma ai. Tsawbawa (shn) Hkaw Hkam, Tawka= Masha Mying, Min=Hkaw Hkam…rai nga ai.
Kadun dawk tsun ga nga yang Myen ni gaw India Raja=Gala hkaw hkam amyu rai nna, Masu magaw, Hkalem hkalau rai, Myit Kyang n-kaja ai hta n-ga,Lagu Lagut Masu Magaw rai Kawa Hkaw Hkam Wa a Madu Jan (Mi Hpaya) hpe pyi n-ngam ai- sa shut ai majaw India kaw na gawt kau (Pyi Nindan) hkrum ai amyu ni re. Thagawng kaw du ai shaloi she- Gala mying hpe magap shamat kau nna, grai wa zawn nga- Nat Kaung Nat Myat (Bramma Gyi Lay Ba) a Mying la nna…(Bramma) amyu wa arai wa sai da. (Bramma) kaw nna she (Myanmar) ngu ai mying de N-sen gale mat wa nna, dai ni du-“ Myanmar Atsa Thagawng ka” nga taw ma ai re. Myanmar nga ai mying shawng lu hpang ai gaw Thagaung Prat kaw na re… nga ai hku re. Raitim-Thagaung Prat a shawng e nanhte Myen ni ganang na rai myit ta? ngu yang shanhte n-chye tsun mat sai. N-chye tsun ai ngu ai gaw Kawa a Madu Jan hpe shut nna Gawt shapraw hkrum ai N-tsawm ai Labau,Madat n-pyaw ai Labau hpe shamat magap kau ai majaw shanhte Myen ni a Rudi N-pawt Labau hpe n-chye mat ai lam rai nga ai. Rai yang- ya na Myen ni a Labau gaw jaw a ta? Langai mi mung n-jaw ai. Masu ai hkrai re. Makam masham hte Laili laika ni yawng hkra mung- Teng sha nga yang Gala,Mon,Rakhaing hte Thai ni kaw na Copy hkrai rai nga malu ai. Hpang jahtum Myen Mung Shanglawt lu ai kaw du hkra Bo Chyuk Awng San hte Myen ni Japan hpe agying gasat shaten kau nna she lu tawn ai zawn zawn Myen Mung a Labau Masu hpe tsun taw,hkai taw, Jawng laika hkan sharin taw nga ma ai. Gaya kahpa rai nga ai. Raitim Myen ni gaw Labu n-bu ai Gwi ni Gaya n-chye ai hte maren sha rai nga ai.
Dai ni na Myen Hpyen asuya ni gaw-“Burma”…nga ai mying hpe Moi Englik a Mayam prat na mying re nga n-ra ma ai. Bama…ngu ai hpe Englik ni Ga si garan nna- Bur Ma….ngu kau ai hta, N-sen mung n-brat ai majaw Bur Ma= Burma byin mat ai hpe shanhte Myen ni n-myit dum nga ma ai. Lam mi hku tsun ga nga yang Bama…nga jang gaw shanhte Myen ni hpe hkrai tsun ai lachyum hku mung byin wa ai majaw- Mungchying sha ni yawng hkra hpe lu up sha na matu grai si mani ai lachyum, Ga n-sen hte “Myanmar”.. nga ai hpe jai lang nga ma ai re. Ne Win Prat hta-“Pyitu Paing”..nga grai madat pyaw ai zawn nga tim..teng sha Madu ai/Paing ai wa gaw…Ne Win sha rai nga ai. Laika Ga hkum, Ga si, Ga n-sen hte Masu sha ai lam amyu mi rai nga ai. Mying gaw Myanmar..nga nna mi shamying mying, Shwe Myanra, Kyee Myanmar, Sein Myanmar nga nna mi shamying mying- myit Masin Matsat shabat rai jang gaw-Gwi gaw Gwi, Chyahkyawn gaw Chyahkyawn sha rai nga ai. Atsawp sha galai nna, Kraw kata de gaw Tsu, Yet rawng taw nga ai (Lup Wa) hte bung nga ai.
Lahta e tang madun lai mat wa sai hte maren- Bochuk Awng San hpe(Hkang) re chye jang..shanhte Myen ni Labau kaw na shamat kau hpang wa masai re. Teng sha nga yang ASSK gaw Hkang/Kayin rai nga ai. Budda naw nna Myen mying shamying tawn ai Bochuk Awng San hpe mung, dai ni du Myen naw shadu taw ai lam rai nga ai. Miwa amyu rai nga ai Bochuk Ne Win hpe Myen shadu, Maha Bandu La (Maran Hpundu La/Jinghpaw) hpe Myen shadu ai hte maren sha rai nga ai. Dai majaw Hkang Amyu rai nga ai Bochyuk Awng San hpe Hkungga jaw na, Azarni N-htoi e Horn n-sen shangoi ai lam ni hpe hkum pat ai lam rai nga ai.Lam mi hku tsun ga nga yang- Mung Masha ni Bochyuk Awng San hpe naw dum,naw hkungga nga na hpe n-ra sharawng ai majaw rai nga ai.
Dai hta n-ga…. ASSK Rapdaw du jang Myen Ga Malai hku-“ Woi madun nna N-gu hpyi ” nga ai hpa Mungkan de Myen Hpyen asuya ni, hpyi lu hpyi sha, pru shang, tsun shaga loi na matu Baw nu bai shachyai bang wa masai. ASSK hpe- Myen Mung galai shai wa sai nga Masu shangun, Theing Sein hpe (Kam ai/ Yone De) nga tsun shangun, Sanction ni hpaw ya na matu tsun shangun, Maigan Mungdan ni rai jang ASSK hpe N-masu na re nga kam n-na Democracy mungdan lu gaw de sa wa lu na matu- Myen Mung masha ni Shinggyim Ahkaw ahkang hkrak tup lu hkam sha nna Mayak mahkak kaw na lawt lu na amtu Dollar Sen,Wan kahtap nna garum she garum. Kaja wa dai gumhpraw ni lu jang Myen Hpyen asuya ni gaw yawng hkra shanhte a Sumbu kaw “Dawk”. ASSK gaw Sama pyi n-lu manam kau dat nga lu ai. Sanction hpaw dat ya ai hte Maigan na Arang Madu ni Myen Mun g de majoi goi, gashun gashe htu kaput shang wa masai. Myen hpyen asuya ni gaw Myen Mung ting na N-hprang sut rai ni yawng hkra hpe Ta Layung madi nna, dut hkrai dut sha, Lamu ga ni du hkra Eka Sen kaba hku nna shaning 30- 40 ning shap sha taw nga masai. Grau sawng ai gaw Mung masha ni a Hkauhting hkauna ni sha n-ga, Nga shara dum n-ta, Htinghput Hting ra ni hpe du hkra-Tawt lai Lamu Ga (Kyoo kyaw Myae) nga nna N-tara ai dang sha, dip sha, zing la taw nga masai re.
Munghpawm Myen Mung kaw Myihprap wan dai ram taw nna Wan shadaw?Candle ni sha shachyi taw nga ra ai Ten, Myen asuya ni gaw Miwa Mung de Shwe Pipe Line hku nna Yakhaing kaw na (Gas) ni hpe Manu paw paw pye pye hte dut sha taw nga masai re. N-dai Pipe Line hpe Myen ,Miwa,India hte Korea Mungdan (4) kaw na Company (6) jawm pawng galaw ai lam chye lu ai. Gas a 20% hpe Myen asuya ni lu na rai nna, Pipe Line Myen mung hku shalai la ai Manu- Laning mi hta American Dollar Wan-13.81 Millions (Myen Kyat Gumhpraw- Wan (1243) hpe, Shaning (30) ning (Myen Kyat Gumhpraw Wan- 37,290) hpe Myen asuya ni akyu hkam sha lu na lam chye lu ai. Raitim Pipe Line lai di mat wa ai shara ni hkan na Mung Masha ni gaw matsan mayan rai Dum n-ta shamat, Yi Sun Hkau na shamat rai jam jau taw nga ma ai.
Rai yang…… ASSK tsun ai hku Myen Mung kaja wa galai shai taw nga sani? Grau nna “ Yubak hta Yubyen ra”…rai nga ai hpe- Meikhtila Manghkang shabyin nna, Muslim Gala ni hpe majoi hte sat, Makam masham mang hkang byin hkra galaw nna, Laknak samit hkyep langai mi pyi n-lu ai Muslim Gala ni hpe matsan mayen rai majoi Wan hte Nat sumpum sat. Sat ai ni nan mung Hpyen asuya a masha Hpungkyi Masu ni N-htu hpai nna hkan kahtam sat hkawm ai gaw grai nan ladu lai mat sai re. Makam masham manghkang shapraw nna Myen Hpyen asuya ni bai matut up sha lu na matu Akawoit gayet wa ai lam rai nga ai. N-dai zawn Muslim Gala sat Poi kaba byin wa jang she- Mungkan Mungdan kaba ni mau mat masai. Am mat masai. ASSK mung Hpyen asuya hte pawng nna Myen mung masha ni hpe mung Masu, Mungkan ting hpe mung Masu rai taw nga ai hpe chye masai. Mungkan a Mungdan kaba re… nga ai ni, grai naw “Angawk ai …Hpyang ai”… ngu mu mada lu ai. “Shakrep hpe Taukawk” re..nga Myen ni Masu jaw ai hpe hpa majaw- Myi di,Na hpang kam taw ma ai da i? Katsu Baw Nu ngu she tsun mayu sai. Mungdan kaba ni re ngu -majoi Kam kaba, Yu kaba na lam n-nga ai.
Ya mung Simsa lam kaw ASSK hpe bai lawm shangun nna(shanhte hparan n-lu majaw n-rai) shanhte ra ai N-tara ai, Masu magaw, Hkalem hkalau hte UNFC ni hpe bai lu Maw Hkalawk sha na matu ASSK a N-gup hpe bai shap taw masai. Num labu hpe Cover la, Gyem nna Ahkaw ahkang la taw ai, Mai Bau Hpyi Myen Hpyen Gwi Chyit Gwi ran ni hpe hkyet nan rung dik ai yaw. Hpang jahtum ASSK hpe sha yawng hkra jawm n-ju na hpe shingran pyi mu taw nga n-ngai. (U Raw) kata kaw shang hkrup sai ASSK katut sha, katut naw na lam sha rai nga salu ai.
“ Anhte mung… Myen ni Shing Run gat jaw taw nga ai…(U Raw).. kata de n-shang hkrup na matu- Grai Sadi Maja ga” ngu…Tsawra Hkungga let….Numhtet dat mayu n-ngai re.
By-
Bum Chyangau.
(Daw- 2- de bai matut hti ga)


c: text/html

text:
Jau : Kawa Kasha Chyoi Pra ai Wenyi a Mying ning sang hte..
S : Amen
Jau : Madu nanhte hte rau nga nga u ga .
S : Nang Wa hte mung nga nga u ga law.
Jau : Hpu nau ni e , ndai chyoi pra ai amu magam hpe, anhte ging dan ai hte galaw lu na matu,.... mara tawngban ga;
Mahkra dang chye ai Karai Kasang hpe mung nanhte hpe mung hpu nau ni e, ngai shut hpyit sai majaw hpyi nem nga ai. Nye a myit hte raitim, n-gup hte raitim, amu hte raitim, ra ai bungli n galaw ai hte raitim shut hpyit kau ni ai; Ye a mara, nye a grai kaba mara rai sa. Dai majaw dinggrin Hkawnsek rai nga ai Chyoi Pra ai Maria , Lamu Kasa ni, San Pra ai ni yawng mayawng hte,nanhte mung hpu nau ni e. nye a matu Madu Karai Kasang kaw , hpyi garum ya marit law.
Jau : Mahkra dang chye ai Karai Kasang anhte hpe matsan dum let, shut hpyit mara raw dat ya nna, htani htana asak de woi wa mi ga!
S : Amen
Madu e matsan dum rit ( 2 )
Hkristu e matsan dum rit ( 2 )
Madu e matsan dum rit ( 2 )
Lamu e Karai Wa kaw shingkang,....
Karai Kasang A Mungga Hti Ai Daw
Reader: Ya hti ai gaw Karai Kasang a mungga rai nga ai.
S. Karai Kasang hpe chyeju dum nga ga ai.
(shakawn kungdawn ga mahkawn)
Jau : Madu nahte hte rau nga nga u ga.
S : Nang Wa hte mung nga nga u ga law.
Jau : Ya hti na gaw Marku a laika hta na Kabu Gara ai shiga rai nga ai.
S : Madu e, Nang kaw hpung shingkang a nga nga u ga law.
Jau : Ya hti ai gaw Madu a Kabu Gara ai Shiga rai nga ai.
S : Hkristu e, Nang kaw shakawn kungdawn a nga nga u ga law.
Mahkra Dang Chye Ai Kawa,
Laklai Ahkyu Hpyi Ga
Jau : Tsaw ra ai hpu nau ni e, hpyi mu lu na ra ai; tam mu, mu na ra ai; akawk mu, hpaw na ra ai, nga nna Madu Yesu ga matsun tawn da sai, Dai majaw, myit mang langai sha hte ra ai chyeju nlang hte hpe Wa Karai Kasang kaw hpyi ga;
Reader : Anhte a mundan rawt jat kalu kaba, ngwi pyaw sim sa wa na matu,
S : Wa Karai e, Ningsha ni jawm hpyi nga ga ai.
Reader : Karai magam gun ni lani hte lani law htam wa na matu,
S : Wa Karai e, Ningsha ni jawm hpyi nga ga ai.
Reader : Machyi makaw, yu yak jam jau hkrum nga ai hpu nau ni hpe Wa Karai Shaman ya na matu,
S : Wa Karai e, Ningsha ni jawm hpyi nga ga ai.
Jau : Anhte a n-gun atsam hte shingbyi shawung shara rai ngai ai, matsan dum chye ai Wa Karai Kasang e, ningsha ni hpyi ai hte maren Hkristu a marang e jaw ya mi law.
S : Amen
Chyeju Dum Shakawn Ai Ga
Jau : Madu anghte hte rau nga nga u ga.
S : Nang Wa hte mung nga nga u ga law.
Jau : Madu hta myit jung nga mu.
S : Madu hta myit jung nga ga ai.
Jau : Anhte a Madu Karai Wa hpe chyeju dum ga law.
S : Dai gaw dingman ai hte htap htuk ai lam rai nga ai.
Jau : Mahkra dang chye nna dinggrin a nga nga ai, Madu Magam,chyoi pra ai Wa Karai Kasang e,anhte a Madu Hkristu a marang e, nhtoi magup shara magup e Nang hpe anhte chyeju dum na gaw dingma ai hte htap nga nna , akyu rawng ai lam rai nga ai law. Nang gaw shinggyim masha hpe tsaw ra ai hte hpan da ai; ging dan ai hte maren daw dan sai; matsan dum ai hte bai hkye mawai la nit dai.
Dai Hkristu a marang e, Sumsing lamu na zaw nawng zaw wa hte lamu kasa nlang hte gaw nang hpe nawku let , Na a hpung shingkang hpe shakawn kungdawn nga ma ai. Anhte mung shanhte hte rau jawm shakawn lu u ga hpyi nem nga ga ai. Shing rai , grit nem ai myit hte Nang hpe kungdawn let tsun ga ai gaw..
S :San Pra , San Pra , San Pra , nga yawng a Madu Karai Wa, Lamu hte a-ga na shingkang shingwang hte hpring nga. Lamu hta kabu sharawng. Madu a mying ningsang hte du sa ai wa a nga ai. Lamu hta kabu sharawng.
Chyoi Pra Ai Hkum Hkam La Ai Daw
Jau : Anhte a hkye hkrang la ai Madu Yesu Hkristu sharin ya ai ga hte Wa Karai Kasang hpang de kam hpa ai myit hte akyu hpyi saga:
S : Sumsing lamu…
Jau : Madu e, Hkye La Madu Yesu Hkristu du sa na hpe anhte myit mada let la nga ai laman hta , n kaja ai lam mahkra hta na shaw la mi; anhte a prat hta e ngwi pyaw simsa ai hpe jaw ya mi; shut hpyit mara hpe galoi mung koi yen kau nnam sharu shatsang ai lam shagu hta na lawt lu na matu, anhte hpe matsan dum garum ya mi.
S : Madu Karai kasang e, daru magam, hpung shingkang hte mungdan gaw, Nang kaw nga nga ai law.
Jau : Madu Yesu Hkristu e, Na a Kasa ni hpe, " nanhte kaw ngwi pyaw ap da ya nngai; nanhte hpe Nye a ngwi pyaw jaw ya made ai," nga nna tsun da nit dai. Anhtea mara hpe n sawn yu nna, nang myit ra ai hte maren, dai Hpung hpe myit hkrum myit ra ngwi pyaw simsa ai chyeju jaw ya rit; htani htana a hkrung nga nna up hkang nga ai Nang Madu hpe hpyi nem nga ga ai.
S : Amen
Jau : Madu a ngwi pyaw ai gaw nanhte hte rau a nga nga u ga.
S : Nang Wa hte mung nga nga u ga law.
S : Mungkan mara la kau ya ai Karai a Sagu Kasha e, Matsan dum la mi law. (2 lang)
Mungkan mara la kau ya ai Karai a Sagu Kasha e, ngwi pyaw ai jaw ya mi law.
Jau : Yu mu , Karai Kasang a Sagu Kasha Mungkan mara la kau ya ai Madu rai nga ai. Dai Madu a dawsha poi de shaga la hkrum ai ni, a lu ma ai.
S : Made e, Nang nye a kraw lawng de shang na matu, ngai n ging n dan nga nngai; ga hkaw mi sha tsun u, shaloi nye a nsa wenyi san pra wa na ra ai.
Jau : Madu nanhte hte rau nga nga u ga.
S : Nang Wa hte mung nga nga u ga law.
Jau : Mahkra dang chye ai Karai Kasang, Kawa , Kasha ,Chyoi Pra ai Wenyi gaw nanhte hpe shaman ya u ga.
S : Amen
Jau : Ngwi pyaw ai hte wa manu, Missa Hkungga nawng ya sai.
S : Karai Kasang hpe chyeju dum nga ga ai.

robotstxt: allowed

filter: keep


text:
时间:2017-12-07 15:25:01 来源:德宏团结报
Nhkum krung Nhkre mare go moi na Nhkre du ni a lamu ga re majo daini gumchying gumsa n nga sai raitim, tinang a labau hpe n mai malap ai ngu Nhkre du ni a shingteng amy⁃ ing ding yang sha no gang nna go de nga ai, moi na jiwoi makam hkringhtong hpe sha san lashum manat nna amyu a htunghking ningli hpe sharin hkaja ai bumga Jinghpo mare re, anhte amyu ni yong mung yu la hpa kasi gaja gahtong mare nan rai nga ai re.
Ya daini go Miwa mung gungshan tang mung shanhte a shakut shaja ai hpe mu nna Mi⁃ wa mung asuya ko nna madi shado ai Jiwoi labau hpe sharin hkaja sa wa na Jinghpo wun⁃ pong Amyusha bumga Jinghpo gahtong langai hku nna masat ya nna mungkan madang dep ai moi na htunghk


text:
Jaw Prat 21 Panglong zuphpawng galaw sa wa na lam hkyen lajang komiti hte komiti lakying (sub-komiti) ni hpe hpaw dat sai lam, Myen asuya gaw May 31 nhtoi hte ndau dat sai.
Slg.jan Awng San Su Chyi woi awn ai Amyusha Democracy Ginjaw pati, NLD gumsan magam Slg. Htin Kyaw woi ningbaw ai asuya lung wa ai shata lahkawng e ndai ndau pru wa ai re.
Munghpawm Simsa Lam Hkrum Ra Zuphpawng- Jaw Prat 21 Panglong, hkyen lajang komiti hpe malawm (17) hte hpaw dat sai. Malawm hku nna, Slg.jan Su Chyi lata ai Dr. Tin Myu Win woi ningbaw ai hte hpyendap na Masat (2) Laksan Hpyen Gasat Hpung ningbaw Lat Du Daju Jum Ya Pyi, Masat (4) Laksan Hpyen Gasat Hpung ningbaw Lat Du Daju Jum Min Nawng yan lawm ai. Jinghpaw salang masum--- Manau Shadung Pati (UDPKS) na Slg.jan Doi Bu hte Slg. Hkyet Hting Nan yan hte, NLD pati na Slg.jan Shi La Nang Tawng (snr) M. Nang Tawng, ni lawm re.
Dai komiti npu, Mungdan Ting Gap Hkat Jahkring Ga Sadi, NCA sen htu ai amyusha rawt malan hpung ni hte hkrum na laksan komiti lakying-1 (sub-komiti 1) hpe malawm (15) hte hpaw nna, dai komiti a ningbaw gaw Du Kaba Ya Pyi rai nna ningtau ningbaw gaw KNU Ninggawn Amu Madu, Padu Saw Koi Htu Win re.
EAOs (Ethnic Armed Organizations), ngu ai NCA sen htu ai rawt malan wuhpung (8) gaw – Karen wuhpung masum (KNU, DKBA, KNU/KNLA PC), Rahkai ALP, Myen jawngma dap ABSDF, Sam RCSS, Pa-O PNLO hte Hkang CNF, ni rai ma ai.
Bai, NCA sen n htu ai amyusha rawt malan hpung ni hte hkrum na laksan komiti lakying-2 (sub-komiti 2) hpe malawm (9) hte hpaw nna, komiti lakying a ningbaw gaw NLD masha Dr. Tin Myu Win rai nna hpyendap na salang lahkawng (2) (kadai re ai n chye shi) shanglawm na re. Hpyendu dingsa Ting Zaw hte La Mawng Shwi yan lawm nna, Slg. Hkyet Htingnan hte Slg.jan Doi Bu yan mung shanglawm ai.
Ya ten NCA sen n htu shi ai wuhpung (13) gaw – KIO (Jinghpaw), NMSP (Mon), KNPP (Karenni), SSPP/SSA (Sam), TNLA (Balawng), ANC (Rahkai), AA (Rahkai), MNDAA (Kokang), NDAA (Sam), LDU (Lahu), NSCN-K (Naga), UWSA (Wa) hte WNO (Wa) ni re.
Wunpawng Mungdan Shanglawt Hpung, KIO gaw NCA sen n htu ai raitim dai hpe madi shadaw ai NCA nhprang hpe gaw, dai ten KIA Tau Dap Awn Daju hte KIO Maigan Kyithkai Lithkam, Du Kaba Sumlut Gun Maw, May 31, 2015 hta Yangon MPC (Myanmar Peace Center) rung e sen htu sai re.
Lai wa sai April shata asuya n’nan lung wa ai hte rau, KIA hte Myen hpyendap lapran bai byin wa ai gasat gala majan ni lani hte lani laja wa ai re. Raitim KIO ginjaw gaw asuya n’nan hte mungmasa jahta lu na myit mada ai hte Du Kaba Sumlut Gun Maw woi awn ai, Jinghpaw ginra buga shara shagu de na mungshawa salang malawm 30 jan shanglawm ai wuhpung hpe hpaw dat sai re.
Dr. Tin Myu Win woi awn ai, NCA sen n htu ai wuhpung ni hte hkrum na komiti lakying-2, dat kasa ni gaw, June praw 2, hpawt ni Htai mung Chiang Mai mare hta UNFC, amyusha hpyen masa mungmasa daphpawm salang ni hte hkrum na re lam chye lu ai.
Ya na zawn asuya simsa lam dat kasa ni hte n hkrum shi yang, UNFC gaw daini June praw 1, Bat Langai Ya shani Chiang Mai mare hta zuphpawng galaw taw nga sai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
时间:2017-09-11 09:26:33 来源:德宏团结报
Matpongtin hte modo lakmat mari nga ai.
Shata 9 pro 1 ya shani ko nna go, anhte mungdo hta mung manam modo lakmat mari yang madu a myinghte hkrak rai ra sai. Shika masha ni jahpot manap grai jau ai ko nna manam modo rung de sa du yang, modo lakmat mari nga ai shawa masha ni go tinang a matpongtin la shapro nna matsing la shangun nga ma ai.Modo shang dung ai chyinghka lam makau ko mung“2017 ning shata 9 pro 1 ya shani ko nna Mangshi manam modo daru hta lakmat mari yang amying hte hkrak rai ra sai”nga ai shawa shadum laika pa ton da ma ai. Lung Lin ko nna Mangshi e gogap bungli sa galo nga ai Wang Gyin Htang ning nga tsun ai, tinang a amying hte hkrak re lakmat lu yang she myit ko ai htep nga ai .
Hkrunlam hto sa dap ni ningnan bai gram nna shapro ai《Hkrun lam manam hto sa na hte modo daru gonhkang na dodan lam》hta hkan nna, daining shata 3 pro 1 ya shani ko nna, anhte mungdo hta manam modo lakmat mari yang madu a mying hte hkrak rai ra sai. Mying hte hkrak rai mari dung ra ai manam modo go anhte mungdo ko nna rot ai manam modo shing nrai mungdo gaba, myu, ginwang na manam modo(Hkaimu gahtong hkan gagat ai manam modo ko nna lai ai)yong rai ra ai.
Matpongtin hte modo lakamt mari ai hpe manam n kau mi go myit n hkrang nga ai, dai hpe modo lakmat dut ai muhtam masha ni atsom hkap hko tsun dan ra ai, ndai zon re ladat go shawa masha ni a sak sumri sut rai makop maga hkrat wa ai hta akyu grai rong ai bungli rai nga ai.
Bai tsun shadan ai lam go, mying hte hkrak rai modo lakmat mari ai htung lang hkrat wa ai hpang ko nna go, shawa masha ni modo daru shagu hta lakmat sa mari ai shaloi matpongtin nan lang sa ra sai, datnu shingwang ko mari tim maren sha re, bai lakmat la ai shaloi mung matpong tin hte sa sho la ra ai.


text:
July shata a matu lak san akyu hpyi ga baw tsun sang lang da ai Wa Sarabyin Francis a sum la hkrung mungga hpe Vatican kaw nna ndau shapraw dat nga ai. Makam masham hte tsan gang mat wa nga ai anhte a hpu nau ni anhte a akyu hpyi garum ya ai a marang e hkristian makam masham a tsawm htap mai kaja ai lam ni hpe bai mu tam la mu ga akyu hpyi ya na lam gaw ndai July shata a matu Wa Sarabyin Francis a akyu hpyi ga baw rai nga ai.
Sum la hkrung hte tsun ndau dat ai Wa Sarabyin a mungga hta, “Anhte a kabu gara ai lam gaw, Madu Yesu a sadi dung ai tsawra myit, htum mat ngu ai nnga ai shi Madu a tsawra lam hta re ngu ai lam hpe anhte galoi nmalap kau nga ga, hkristian langai myit n pyaw lu ai, myit yawn nga ai ngu ai lachyum gaw madu yesu hte tsang gang nga ai ngu ai lachyum rai nga ai, dai zawn re ai hpu nau ni hpe anhte nmai kau da ga ai, anhte a n gup aga, sak se hkam ai lam, grau nna anhte hta rawng nga ai hkristian kabu gara ai lam ni hte n gun jaw nna hkristian myit mada shara bai lu la hkra dai hpu nau ni hpe garum ya ra ga ai. makam masham hte tsang gang nga ai anhte a hpu nau ni a matu akyu hpyi garum ya ga. Anhte a akyu hpyi ga ni hte kabu gara ai shiga hpe sake hkam ai lam ni a marang e hkristian prat a tsawm htap mai kaja ai lam ni hpe shanhte bai mu ta la lu mu ga, nga nna Wa Sarabyin a sum la hkrung mungga hta tsun dat nga ai lam Vatican radio kaw nna shana dat ma ai.
Source: Vatican Radio


text:
Lamang ni yawng ngut ai hpang Jinghpaw Wunpawng malu masha ni hte shani shat jawm sha n-gun awai la lu masai hte Amyu sha lam yan gamung ni jawm jahta bawngban lai wa lu masai lam chye lu ai. Dai hpang shana daw de Du Kaba Dr. Lahkyen La Ja hte kaga manam ni hpe (JLH) ni hku nna lit la let, Tokyo mare na mying kajai gumhkawng ai shara nkau mi de sa du woi hkawn lai mat wa masai. Sa du shang lawm madat hkam la shajang ai myu tsaw mung tsaw share shagan ni yawng marai (45) re lam mung chye lu ai.
NINGGAWN AMU MADU HTE HKRUM ZUP HPAWNG GALAW
Lamang ni yawng ngut ai hpang Jinghpaw Wunpawng malu masha ni hte shani shat jawm sha n-gun awai la lu masai hte Amyu sha lam yan gamung ni jawm jahta bawngban lai wa lu masai lam chye lu ai. Dai hpang shana daw de Du Kaba Dr. Lahkyen La Ja hte kaga manam ni hpe (JLH) ni hku nna lit la let, Tokyo mare na mying kajai gumhkawng ai shara nkau mi de sa du woi hkawn lai mat wa masai. Sa du shang lawm madat hkam la shajang ai myu tsaw mung tsaw share shagan ni yawng marai (45) re lam mung chye lu ai.
Labels: Maigan Jinghpaw Shiga


text:
chyeju shakawn, Wa Karai.
Shinggyim Kanu, yawng hpe ngai,
hkungga shagrau, daini rai.
Ngai gaw chyangai Nu pawn ai,
kawsi timung, chyu jaw ai.
Ngai gaw mangai, jit hkyi hkrai,
maza timung, Nu tsaw ai.
Ngai gaw makrai, dun kaw chyai,
n rau timung, Nu woi ai.
Ngai gaw put pai, Nu hpe hkrai,
shalu timung, myit galu ai.
Ngai tsaw Rudi, hkyen hpraw hkrai,
kashung timung, makawp ai.
Ngai gaw n tai, gawng kya ai,
n hkaw timung, lahku maka ai.
Ngai gaw prat panglai, jawng lung sai,
yakhkak timung, jawng htawk ai.
Ngai gaw lade ai, na htat ai,
myit n su timung, sharin shga ai.
Ngai gaw hkum n tai, she hkrap madai,
machyi timung, zinlum ai.
Ngai gaw masha tai, sak hkrung sai,
kaning sha timung, Nu chyeju ni hkrai.
Ngai gaw Saranum tai, jawng sa sai,
sak kung timung, shaga yang Ma Ngai.
Ngai gaw shut lai, mara hkrai,
tawngban timung, mara raw ya ai.
Ngai tsaw Chyinghkai, Sumsing gangai,
galoi timung, dum marit shing-ran hkrai.
Ngai gaw yawn madai, myiprwi hkrai,
hkrap ngu timung, matsan dum shalan Wa Karai.
Ngai gaw Panglai, rap di sai,
sumtsan du timung, malap n lu mai.
Ngai gaw Chyinghkai, ga sadi n lai,
yup n hkru timung, bungli chyai.
Ngai gaw kashin shatsai, Di mala hkrai,
pu ba timung, n kabu ya lu Nu Chyinghkai.
Chyinghkai chyeju, kaba dik ai,
tsaw grau Lamu hka Panglai.
Hkrum zup mayu, Nu hpe ngai,
Sumsing galoi she, ngai du gangai.
Ngai gaw ma jahkrai, shingtai rai,
Chyinghkai n lu timung, bau sin makawp Wa Karai.
Bumwa Hkri Ma.
13.5.2012


text:
NZ du J.W Hkristan hpung masha ni a shawng na lang na chyum sharin hpawng hte hkrismat hpe 22-26 .12.2012 du hkra Foxton Bible camp hta awngdang ai hte galaw la lu sai.
Ndai sharin hpawng hta Rev. Dr Maran JaGun kawn makam masham hte htung hking ngu ai ga baw hte sharin ya sai, matut na Australia na du sa ai hpajidu usa sara kaba Kareng Naw Tawng kawn mung makam masham amyu sha hte laili laika ngu ai ga baw hte sharin ya sai.Hkrisatu a sape majing tai na matu marai 4 mung myit malai hkalup hkam la sai. Ndai sharin hpawng hta Australia na j.w myu sha nkau ni mung sadu shang lawm wa sai hte sadu sharin hkam la ai masha yawng 98 tup re lam chye lu ai.


text:
时间:2018-05-14 10:04:38 来源:景颇人
Shata 5 nhtoi 3 ya sha ni Yinkyang muhtam hpaji jong na Sam jongma ni hte Jinghpo jongma ni ramma poi jom hkalum lai sai.
Hkalum poi hta, jong na sara ni hte grup-yin hkan na manam ni sa du hkalum ma ai.
Shani hkying 2:30 ko nna hkying 3 du hkra, Sam jongma ni go Sam htunghking bu hpun mon sumli lang nna, Sam htongka woi ka ma ai. Jongma ni yong go gabu gara myit hte htongka sa ka lom ma ai.
Hkying 4 ko nna hkying 5:30 du hkra go Jinghpo jongma ni manau bai woi manau ma ai. Shong ningnan 《Myit hkrum mahkon》 jom hkon ai nhtom, jong na ningbo salang ni gup daru shachyop ya nna manau nau hpang wa sai. Manau wang hta, shayi sha ni go banbo layit lang galang, shading sha ni go mashot n-ga na nhtu sho galam rai ka manot to nga ma ai. Manau mahkon hte jongma ni gabu ohlo ai nsen go manau wang ting gadu to nga sai.Shana mahkon yu-ngui ginsup pya poi galo nna ramma poi hpe shangut la sai. Ndai lang jong ningbo ni ramma poi woi galo ai lachyum go, jongma ni myit hkrum mang rum rai, ta hkindun let laika hpaji sharin shakut nna, myit su myit kop ai shayi shadang sha byin tai wa na matu re.
Ka ai: Magui Lung On


text:
Kalang mi hta Hkaw Hkam langai mi gaw, shi a Gumra jawng ninghkring, hpyen jaubu hpe shaga la n htawm, shi a Gumra hte lu shinggrup hkawm ai lamu ga ni yawng hpe shi hpe jaw na lam tsun dat ai. Shaloi Gumra jawn ninghkring wa gaw myit yu ai lam n nga ai sha, shi a Gumra hpe jawng n na, lamu ga ni law law hpe madu lu na matu lu lawan lu ai daram lawan hkra pru mat wa nu ai.
Shi gaw, lamu ga law law hpe madu la lu na matu, n hkring n sa, jawn hkawm mat wa sai, gade mi puba, kaw si hpang gara ai rai tim, n hkring n sa Gumra jawn lagat hkawm ai. Shi a myit hta lamu ga law law lu madu la na hpe sha myit let shara law law wa chyam hkra jawn hkawm nga nu ai.
Hpang jahtum, shi lamu ga ni law law hpe lu jawn shinggrup la ai ten hta gaw, shi hta n gun a tsam ni yawng yawm mat wa sai, kaw si hpang gara ai, puba ai lam ni a majaw si na daram rai mat wa ai. Dai shaloi she shi hkum hpe shi ga san, san hkrup dat ai.
Lamu ga law law wa lu madu la na matu hpa majaw nye a hkum hpe ngai nan, dai daram zingri taw ai kun? Ngai si mat yang ngai hpe lup makoi na matu lamu ga shara loi mi sha ra ai she re nga, shi hkum shi bai dum wa ai.
Lahta na maumwi kaw na mabyin gaw anhte marai hkum shagu a prat hkrum lam hte bung nga ai. Anhte gaw ja gumhpraw lu na matu, awng dang lam ni lu la na matu, masha ni hkungga manu shadan ai lam ni hpe lu la na matu, shani shagu anhte a hkum hpe anhte n hkring n sa shangun sha nga ga ai, zingri taw nga ga ai.
Tinang hkum a hkam ja lam, dum nta masha ni a myit pyaw lam, shingra tara hte makau grup yin hta byin nga ai lam ni, tinang kaja wa ra sharawng galaw mayu ai lam ni hpe gaw n dum shami, malap mali rai da chye nga ga ai. Tinang nan myi di, na hpang, n gun a tsam htum hkra hkan galaw shakut taw nga ai lam ni gaw madu a sak hkrung hkawm sa lam hta, kaja wa ra a hkyak ai lam ni nre ngu hpe dum chye wa ai shaloi gaw, kaja wa galaw ra ai lam ni hpe galaw na matu shabai la n lu mat sai hpe dum chye wa ga ai.
Shinggyim masha langai mi sa pra ai ngu ai gaw, ja gumhpraw tam na matu, a rawng a ya lu na, masha wa e hkungga manu shadan ai hkrum na matu sha, sa pra ai n rai ga ai. Bai, a mu bungli sha galaw na matu, san san sa pra ai mung n rai na re shadu ai. Tinang a sak hkrung hkawm sa lam a matu a mu bungli ni hpe tam galaw ra ai zawn, tinang a prat hpe myit dik myit pyaw lam lu hkra mung shakut ra nga ga ai. Magam bungli, dum nta masha, hkring sa ten, makau grup yin ni hte tingkyeng a hkying a ten n dai lam ni hpe rap rap ra ra chye tam la ra ga ai. Tinang a prat hta rap ra hkra gara hku shakut nga sa na lam hpe tinang nan daw dan nga sa ra ai. Tinang a prat hta gara grau a hkyak ai ngu ai lam ni hpe masat n na aten hpe rap ra ai hku masing jahkrat la na ngu hpe mung chye ra ga ai. N dai zawn masing jahkrat daw dan ai lam hta mung, tinang nan a myit kraw salum kaw na pru wa ai, myit kaw hkan n na daw dan ra nga ga ai.
Ngwi pyaw simsa ai lam gaw, shinggyim masha sa tai ai a lachyum hte myit mada shara re ai zawn, sak hkrung hkawm sa lam a matu yaw shada lam pang dung mung rai nga ai. Dai re majaw tinang, ra sharawng, galaw mayu ai (manang wa hpe dingbai dingna n jaw ai baw) lam ni hpe hkan sa galaw shakut ra ai. Shingra tara hpe tsawra manu shadan chye ra ai. Gadun la ai anhte a sak prat hpe lam n mai shadam kau ai, manu shadan la ra ga ai. Ngwi pyaw simsa ai ngasat nga sa lai len hte, tinang a prat hpe gaw gap sa wa ga.
Na a myit sumru ai lam ni hpe manu shadan u, dai ni gaw na a ga ni byin wa ai. Na a ga ni hpe manu shadan u, dai ni gaw na a magam bungle ni rai wa ai. Na a magam bungle ni hpe manu shadan u, dai ni gaw na a kyang lai len ni tai wa ai. Na a kyang lai len ni hpe manu shadan u, dai ni gaw na sak hkrung hkawm sa lam a yaw shada ai pan dung ni tai wa nga ai.
Mut Tsawm


text:
Maumwi 15: Lawt A Madu Jan Hpang De Kayin Yu Ai
Lawt hte shi a kun dinghku masha ni gaw, Abraham hte rau Hkanan mung hta e nga ma ai. Lani mi hta e Abraham gaw, Lawt hpe tsun ai: ‘Anhte a dusat ni a matu ndai shara gaw, gyip la ai. Anhte garan nna, nga ga. Nang lam langai mi de sa wa yang, ngai kaga lam da sa wa na,’ nga ai.
Lawt gaw dai shara makau grup yin na lamu ga hpe, mada yu dat ai. Hka mung nga ai hte, shi a du sat ni a matu, tsing du tsing mam ni law law nga nna, grai kaja ai lamu ga shara langai mi hpe mu dat ai. Dai shara gaw, Yawdan ginwang re. Dai majaw Lawt gaw shi a kun dinghku hte dusat yam nga hpung ni, dai shara de htawt sa ai. Hpang jahtumg hta Sodom mare kaw e, nta madung shatai nna, nga ma ai.
Sodom mare masha ni gaw grai nshawp ma ai. Dai rai nna, Lawt gaw myit npyaw ai. Shi gaw kaja ai masha langai mi rai nga ai majaw re. Karai Kasang mung myit npyaw ai. Hpang jahtum hta, karai Kasang gaw, lamu kasa lahkawng shangun dat nna, Sodom mare hte makau na Gomora mare hpe shanhte nshawp nkap ai majaw, jahten kau sana re nga nna, Lawt hpe sadi jaw shangun ai.
Lamu kasa ni mung Lawt hpe tsun ai; ‘Lawan rawt mu! Na a madu jan hte shayi sha lahkawng hpe, woi nna ndai shara kaw na rawt hprawng u!’ nga ai. Lawt hte shi a kun dinghku masha ni gaw myit kanung nga nna, lamu kasa ni gaw, shanhte a lata hpe dun nna, mare shinggan de woi sa ma ai. Dai shaloi e lamu kasa langai mi tsun ai gaw: ‘asak lawt hkra hprawng mu! Hpang de hkum gayin yu mu, bum de hprawng mu,’ nga nna tsun ma ai.
Lawt hte shi a shayi sha ni gaw aga madat nna Sodom mare kaw na hprawng pru ma ai. Chyahkring mi pyi nhkring ma ai. Hpang de mung n kayin yu ma ai. Raitimung Lawt a madu jan gaw aga n madat ai. Sodom mare hte ram ram tsan ai shara kaw du ai shaloi, shi wa hkring nna, hpang de kayin yu ai. Dai shaloi, Lawt a madu jan jum shadaw tai mat ai. Sum la hta shi hpe mu a ni?
Ndai lam hta na anhte kasi kaja langai mi lu la ai. Karai Kasang a ga madat ai ni hpe, hkye la nna, n madat ai ni gaw, asak sum mat na ra ai hpe, madun nga ai.
Ningpawt ninghpang 13:5-13; 18:20-33; 19:1-29; Luka 17:28-32; 2 Petru 2:6-8.


text:
时间:2018-01-02 16:22:43 来源:德宏团结报
(Shata 12 nhtoi 27 ya na do)
Ma Li Ya shi a tengman ai lam ni hpe Sa Htu Ano e tsun dan nu ai. Shi a la nnan wa go gasha n lu ai shingkra rai u ai, noku jong ko hkungran poi galo nna prat tup jo lup rau nga na hku myit da ai re, Ma Li Ya hkungran buhpun mon sumli la rai noku jong ko du ai shaloi, shingra la dai hpe n mu mada sai. Ganu gawa yan hkungran poi galo shakre ra ai nga ai majo, sharang let la nnan n lom tim shi hkrai mano manang ni hpe hkap shaga tau la rai, tsa mung agying na nu ai, myit malai yon n ra to ai majo, shana yuptung e Sa Htu Ano hpang de sa wa ai re da.
Sa Htu Ano nta n nga ai raitim, chyinghka lam makau hku na nampan kok gata na zosi mu tam la nna hpo shang wa u ai, shong de shan galoi mung zosi hpe dai ko ton da ma ai.Ndai lang go Ma Li Ya madu kon hpa ntsun ai nhtang shang wa ai rai lu ai.
“Ndai lang gade na hkra bai tso lu na kun?”Sa Htu Ano san ai.
“Sumtso sumra ding yang byin to ai ten hta go htani htana mai ngu ai”Ma Li Ya go Wui Ni Si Su. De Mo Lai Si a ga shagop hte htan u ai. Lahkong ning lai mat wa sai, shan a sumtso sumra ding yang ngangkang to nga ai.
Ma Li Ya myitsu mat ai zon rai sai. Shi datshin pya sha na n myit mat nu ai, myit lom lom hte magam bungli gun hpai ai hta n-ga, yup ku na mu kon hpon, madu hpe Sa Htu Ano e ap kau nu ai. Maning na shaning htum wa de, shan Hpuihpyi n i-ang ko myokle pya poi sa lom la nna n htang wa ai shaloi, Pasai- lona myu hku lai wa hkrup ai majo, myu dai hpe yu sharong mat nu ai. Shingrai, shan Auahta gat lok ko nta langai mari la rai, grai ngui pyo ai hte shata 8 nga lai wa sai. Myu lok garu gara nga ai hta lai nna, chyinghka lam gaba mung n rong ai raitim, ma marai manga go lu rong na tai ai. Shan a matu nga yang, ndai mung ngui pyo gabu hpa lam rai nga malu ai, dai laban shani Ma Li Ya modo langai shap got rai Salagasa de jinghku sa gawan na nga rai mat wa u ai, laban langai ya shana de hkying sanit a shong e nta de bai n htang du wa na nga tsun da ai. Laban bat mali ya jahpot hkying mali du tim, Ma Li Ya a shiga gachyi mi pyi n lu nga ai.
Matut nna dai laban langai ya hta, shap la ai mado dai a ama hkam rung ni nta de chyenan gayat dat nna Ma Li Ya hpe san pru ma ai.
“Ngai hpa mung n chye ai.”Sa Htu Ano go:“Salagasa dde sa tam mu.”Ngu chyenan ton kau nu ai.
Laban bat mi a hpang, balik la langai nta de tam pru wa ra ai, shi hpe mado mu tam sai, raitim masha ni e lagu hpya kau nna, Kyadisi myu hte loi ni ai hka kau ko gabai da ma ai nga sa tsun dan u ai, dai shara go Ma Li Ya mado ruk byin mat nhtom, ton kau da ai shara hte deng jahku gang ai shara ko rai nga ai. Balik wa ndai mado lagu ai amu lamang a lam hpe Ma Li Ya gade wa chye ai kun nga san mayu nu ai re go, Sa Htu Ano nyau shat jo let bo pyi n sharot ai, ndai ko ten hkum shama nga sa, ngai a madu jan nta kon pru mat wa sai, gadai hte gara hkan nga hkom nga ai hpe shi mung n chye ai, ya ganang ko rai nga ai mung n chye ai ngu tsun gama jo nu ai. Sa Htu Ano a laikyang ma- nong nsam a majo, balik wa mahtang gade n yong ai zon nga yak mat u ai, shi a ga san a matu tongban kau da nhtom hkom mat wa sai, amu lamang dai a lam hpe n shakre ai dai hkuton kau masai.
Ma Li Ya galang bai shi hpe gabai kau da na zon non ai myit go Hkada kesi myu ko hkrisamat shong shana na pron poi na masa hpe dum dat nna agajong sha gan myit tak ai rai nga ai. Dai shaloi, Losa. Lui kya Si shanhte hpe sanghpo got nna panglai de sa woi chyai ai. Anhte“Panglai lam hkom ai ni”ngu ai tsa seng ko dung chyai let tsa lu ga ai, dai shara go Hpulangge nnan uphkang ai ten hta kunghpan pai maga hpung ni hte hpaji maka masha ni zup ai shara rai nga ai, shara matsut matsat re hta n-ga, matsat shabat rai nga ai. Shaloi lahkum ma hkra go hpri hte shachyo galo ai hkrai re, marai kru dung lo sha re shara ko, anhte marai hkun ting jom shachyat dung nga saga ai. Dai shani na malut htuk lahkong lu ma ai htom, Ma Li Ya wanhkrat ma mat sai hpe mu nu ai. Dai ten hta ta langai mi garu gara gaming gamong re saboi ntsa hku nna wanhkrat ladon dat ya sai. Lasi grom grom woimun tsung tsung re ta ko magri lahkon langai no hkon da nga ai. (Bai matut hti ga)


text:
Awmdawm ai Wunpawng Mungdan (sh) Ahkaw Ahkang hte Hpring Tsup ai Wunpawng Mungdaw hpe myit mada yang:
1) Asak (18) ning lahta, Wunpawng myu sha ni (num/la) yawng, Wunpawng Mungdan Shang Lawt Hpyen Dap hta nlaw htum (3) ning apnawng (gwi) ra ai.
Wunpawng Mungdan/ Mungdaw lamu ga gaw grai dam lada ai re majaw, tinang a mungdan/ mungdaw hpe makawp maga lu na matu, nlaw htum hpyen n'gun (150,000) ra ai.
Israel mungdan kaw gaw, asak (18) ning hpring sai num/la yawng gaw, hpyen dap kaw nlaw htum (3) ning amu gun hpai ra ai re.
2) Ya yang Wunpawng Mungdan Shang Lawt Hpyen Dap hpe ta-tut woi awn nga ai, ningbaw ningla ni mung ndai lam hpe myit shingran let amu bungli galaw ra ai.
Ra ahkyak ai hpyen laknak ni hpe tinang nan chye galaw hkra shakut ra ai. Atsam ningja rawng ai Wunpawng shayi/shadang sha ni hpe maigan de hpaji sharin la lu na matu atsam dat ra ai.
3) Simsa lam bawng ban tim mung, hpyen n'gun lu madun yang she, tinang myit mada ai ahkaw ahkang hpe lu dara la lu na re majaw, Wunpawng Mungdan Shang Lawt Hpyen Dap n'gun ja na matu gaw grai ahkyak nga ai.
4) Nawku makam masham hpung ni hpe woi awn taw nga ai hpung up, hpung sara/num ni, wa jau/ ma ma ni mung ndai lam hpe shingran mu let, Myu Wunpawng sha ni hpe myu tsaw mung tsaw myit sharin ya ra ai.
5) Awmdawm ai Wunpawng Mungdan (sh) Ahkaw Ahkang hte Hpring Tsup ai Wunpawng Mungdaw hpe myit mada yang, myu sha ni yawng, hpyen la/ hpyen num galaw gwi ra ai.
6) Myu hte mungdan a matu asak apnawng gwi ra ai.
Lahta de tang madun ai lam ni hpe nlu galaw dingsa gaw, ahte yawng myit mada ai mungdan/ mungdaw lu na nre. Ndai gaw, lahtum nshut re.
Chyeju hte manaw manang ni hpe hpang de mung shalai ya marit.


text:
17 June 2007
Centre for Independent Journalism Malaysia
( C.I.J ) kaw nna Kachin ni hpe No.(2) shagrau Kum hpa jaw sai.
Centre for Independent Journalism Radio program hta jinghpaw Wunpawng myu sha (KDO member )ni marai 4 shang shing jawng lawm ai lam chye lu ai.sa shing jawng lawm ai ni yawng gaw CIJ jawng ma ni hte Sabah,Sara wak ,mung daw na jawng ma ni Group (9) rai nna sadu n -gun jaw ai Masha yawng Marai 100 jan re lam chye lu ai.
Shagrau kum hpa hpe Dai hpawt KDO ningbaw ni hte rau University Malaya kaw e sadu hkap tau la ya sai lam chye lu ga ai.
Read more »


text:
Manang Ni
-
-
CHRISTMAS MAHKAWN BUK 1001 month ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
14 Nov 2009
Transformer window 7
Saturday, November 14, 2009 | Laika Ka Ai Shanghtin
Window xp lang taw n htawm window 7 mari na ram money nlu ai ni matu :) window 7 transformer hpe lang ga lai lai shai ai lam ni hpe maren sha nang lu hkram sha na re, :) grau na feature hte masha myit hpe sim sa ya na re...window 7 pru na mari lang ga nga na myit ai ni grai nga na re rai tim manu wa yawng hpe mi kaba shangung taw ai re majaw gaw i?
OK mung ga loi galu wa na tai ai ra ai hpe sha tsung na sai.. window xp hpe n ja n hpra rai naw lang taw ai ni matu sha mi rai na kung, vista gaw nau n shai ai re majaw gaw n tsung na sai..
Gara hku lang na ...
System requiement gaw Intel pentium 2.0 GHz ram (RAM) memory 750 or higher hte bungli byin ai..
1..dai software hpe download galaw la...ga..
2.. zip file re...hpyen la ngut jang ..install mai galaw sai.. minutes 10 ram na jang restart galaw..dat..
3.. welcome .. microsoft window 7 nga pru wa na...n dai hku...
N dai zawng re hpe mu lu na hku re....:P
Download ....
Labels: Software Lam
Subscribe to: Post Comments (Atom)


text:
1. Hkrat sum mat sai share shagan ni hpe myit dum let anhte a hpyen madung kadai re hpe dum ga.
2. Mung masa lam ladat n bung, hkawm sa lam n bung tim amyu bung ai annau ni Bandung bung nga ai majaw shadada n htailai ai sha madi shadaw myit hkrum mang rum rai sa ga.
3. Nawku makam bung, hkringhtawng bung, kaji kawa rum ai annau ni hkrang kaji kajaw shai ai hpe chyu nau hkum htailai, myit hkrum myit rum let Karai a man hta shadada tsawra let akyu jaja hpyi ra ai ten rai sai.
4. Hpung woi Sara ni, Hpung woi ningbaw ningla ni mung hpung masha ni hpe shadada hka bra na baw policy hkum shapraw, mungga hte ga hkum tsun, laika hkum ka, wenyi kung jat lam she hkaw tsun ga. Karai a myi man, amyu a myi man tau let shadada lachyen lahka ai lam n galaw ai sha yawng hpe zinlum ga, tsawra ga, gahkin gumdin let Karai a wenyi lam hta kung jat wa na mungga she Hkaw ga, akyu hpyi na lam she sharin ya ga.
5. Mung masa ningbaw ningla ni mung shadada myit hkrum ga. Ningbaw ningla shadada hpyen n shatai ga. Mung masha ni hpe myit shut shangun ai baw n tsun ga, n galaw ga. Lachyum n pru ai Myen hpyen wa a maw lanyet kaw aten n shama ga. Hpyen n gun, laknak n gun shagreng let Awngdawm Shanglawt de she woi anut na matu zai ladat shaw saga.
6. Kanu mungdan kata, mungdan shinggan nga ai Jinghpaw Wunpawng sha ni yawng shadada n bung ai hpe chyu nau n yu, shadada ahtu na hku chyu nau n azi ai sha myit hkrum lam hpe tam, myit rum lam hpe shakut, amyu lam hpe tau Karai a mungga hta machyu chyung let gahkin gumdin saga ngu yawng hpe saw lajin dat ai law.
ByJinghpaw Mazut
Matsing Hpa; Garan lachyen lahka ai baw "Comment" n ka lu na!


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
27 Mar 2012
Google Play
Tuesday, March 27, 2012 | Laika Ka Ai Shanghtin
Dai ni Google hku na Play+ hpe bai n dau dat sai hku re ! grai nang manu dan ai Tools rai nga ai ..Grau na google kaw na Android OS phone lang ai ni matu manu dan ai hte Windows lang ai ni matu mung grai mai akyu jashawng ai lam rai nga ai..
Dai hta mara da ai lam ni gaw Android App ni hpe ***** rating hte mara da ai majaw madu hta htuk manu ai lam ni hpe review hkan yu na phone kaw kajam mai sai hku re...
Ngai ra sha ai gaw...Editor choice ...ni hte Daily Cardio Workout FREE, zawng re App ni hpe grai sha ra ai hku re...
Source: google play
Dai hta mara da ai lam ni gaw Android App ni hpe ***** rating hte mara da ai majaw madu hta htuk manu ai lam ni hpe review hkan yu na phone kaw kajam mai sai hku re...
Ngai ra sha ai gaw...Editor choice ...ni hte Daily Cardio Workout FREE, zawng re App ni hpe grai sha ra ai hku re...
Source: google play
Labels: website
Subscribe to: Post Comments (Atom)


text:
Lahta Sam mung e daju ai KIA Dapdung 9 gaw Myen hpyen mawdaw yan hpe June 30, bat hpang mali ya shani gap gasat ai lam galaw dat sai re.
Muse-Mandalay Miwa ga jarit hpaga lam kaba ntsa, Mandalay de yan yu wa ai hpyen mawdaw ni hpe Muse a dingda de deng 15 gang ai Homong makau hta buga ten hkying 2 grupyin e bawm, sinat kaji ni hte gap gasat ai re lam, myi-chyaw sakse ni tsun ai.
Si hkrung si htan hkala nba jahpan hkrak n chye lu tim, manghkang byin ai shara na masha 10 lahta hpe Muse tsirung de mawdaw ni hte htaw mat wa ai hpe mu lu ai lam, myi-chyaw mu buga masha ni tsun ai.
Ndai mabyin a hpang, Daknai e daju ai KIA Dung 9 hte de a makau, kanu KIA Dap Ba 4 daju grup gra ni de Myen hpyen ni n-gun jat shamu shamawt nga ai hpe mu lu ai lam, dai ginra na buga masha ni tsun ai.
Lahkawng lang ngu na Myen-Shanglawt salang ni, “simsa lam” n’nan bai galaw na gabaw hta, Jinghpaw mungdaw Lajayang e hkrum hkat ai shani hta sha, ndai mabyin byin wa ai re.
Myen gaw KIA hpe June praw 9 ya shani majan baw hpang ai aten kaw nna, uhpung lahkawng lapran Jinghpaw mungdaw hte Lahta Sam mung ni hta shani shagu ngu na gasat gala lam ni byin nga ai rai nga ai.


text:
KCF GA:
Ndai september shata na shawng nnan na bat hpang e American mung dan Georgia hte Florida Jacksonville kaw shanu nga ai Jinghpaw wunpawng myu sha nkau mi gaw Rau zin lum let Georgia Decatar Slg Dabang Ah gyung a nta kaw e zahpawng galaw lai mat wa sai lam chye lu ga ai.
Georgia kaw shanu nga ai Jinghpaw wunpawng myu sha ni hku nna Myit hkrum let jinghpaw wun pawng u hpung u hpawng hpe hpaw ning htan sa wa na lam myit hkrum da sai lam chye lu ai.Dai hpang Florida Jeckson ville kaw nga ai Myu sha myit su ni hpang
de lam woi madun ya na lam shana sai hte maren,Jeckson ville Kachin Baptist Church Florida kaw na hpu nau Kanu kawa myit su ram ma marai (10) sadu nna n gun jaw hpaji jaw let Karai kasang kaw kyu hpyi shaman ya ai hte Kachin Christian Fellow ship Georgia ngu nna hpaw shagrin da ya lu sai lam chye lu ga ai.
Hpung hpe hpaw hpang wa ai masat masa hku nna alu gum hpraw $500 hte mung JKBC Florida kawn nna kumhpa garum ya sai lam mung chye lu ai.
Hpawng a lamang ni hta Florida JKBC kaw na du sa ai ,Dr. Rev: Gam Seng Shae hku nna kyu hpyi shaman ya ,Poi daw jaw ai lamang hte Hpung tau Hkyet Zau Tang,Hpung tau Hpau wung David Brang shawng,Sara Num Dr.Jahpa hte ram ma ni hku nna n gun jaw hpaji jaw rai alum ala rai hpawng hpe ngut kre la lu sai lam chye lu ai.
Hpawng hta yawng marai 50 jan sadu nawku shang lawm sai lam chye lu ai.
KCF GA a yaw shada ai lam gaw Makam masham Wenyi lam sha n ga Myu sha lam ,Hpaji machye machyang,myu sha shada hku hkau zin lum garum shing tau sa wa na lam,Maigan mung dan hta tinang amyu ga,Laika nmat mat ai sha lam shagu hta kung hpan wa na lam ni re hpe chye lu ai.
Jing hpaw Wun pawng ga hku nna hkaw tsun ai Hpung sara,Jau hte myu sha ning baw ni yawng hpe KCF GA kawn hkap tau la na re lam mung chye lu ai.
JKBC shiga
Bai nna JKBC Florida Kawn laimat wa sai laban 25 sep 2011 shani Wunpawng mung dan hte myu sha share shagan ni yawng a ntsa Yehowa Karai Kasang bau sin makawp maga let awng dang sim sa lam lu uga matu hkying hku 24 kyu hpyi ai lamang galaw lai wa sai lam chye lu ai.
Florida mung daw e Jinghpaw wunpawng kaji kaba machyangai yawng marai 800 hkawt shanu nga ai lam mung chye lu ai.JKBC naw ku hpung masha gaw 300jan ram rai nna bat shagu naw ku sa ai gaw marai 150 grup yin re lam chye lu ai.
JKBC florida Gaw Naw ku hting ra mari da n htawm Jing hpaw wun pawng hkalup hpung Naw ku hting nu gaw gap hpang wa sai lam chye lu ai.Tsin yam hte Buga de garum ning tum hku nna gaw KDF (Kachin Development Foundation )kawn lit la garum ya nga ai lam chye lu ai.
USA Mungdan ting a gawng malai hku nna KAA ( Kachin American Association ) kawn mung Tsin yam ni hpe garum ya nga ai lam chye lu ga ai.
Kachin Christin Fellowship Georgia a lam
Hpaw hpang kyu hpyi shaman la ai ning htoi (9/11/2011)
Shara : American Mung dan Georgia mung daw
Hpung woi hpa awn ni:
Ning Baw : Slg Awng lat
Ning tau ning baw : Slg La Pa
Amu madu : Slg Awng Hkun Li
Ning tau Mu madu : Slg N Hkum Zan Awng
Jahpan jum /Jahpan jep
Slg Jan Nin Zi,
Slg Jan Marip Roi Ja
Slg Jan Ding sa Roi Tawng
Matut mahkai (media)
Slg Chyahkyi Gum hpan ndai ni re lam chye lu ga ai,
Shiga shana ya ai
Florida na hpung tau David hte Georgia na slg Chyahkyi gum hpan


text:
Bawngban ngut shagu sa pang la ai zawn rai nga ai hte grau nna gaw lang shalaw nna mung masa amyet htuk ai, kasu kabrawng hpung re majaw simsa lam n'ra ai ngu madi madun n'ra, mungkan na shi hkrai mu chye wa hkra ladat shaw nga ai. Shaning galu asuya tai lu nga ai gaw anhte kade tengman nga tim myen a bawnu shachyai ai hta lahkam mi hpang hkrat nga ga ai re majaw le kaw kachyi mi paw, waw kaw kachyi paw rai, kaya ai kaw mahkyit n'hkra ai zawn moi na hpyen zai ladat hte sha gaw myen a pahkam hpe dang na n'loi na re. Shara mi kaw du hkra myen hpe htu shagrawt nang tik tik rai ra sai. Hka nam du hkra htu matsut kau ra sai. Lanam hka hpuntaw hte rau shagri brep hkra n'htang gawt shakre kau ra sai, annau ni n kam sat tim myen gaw laknak hpai ai da, n'hpai ai da Jinghpaw sha mying jang gaw yawng hpe amyu myu hku sat sharu nang chyalu re majaw Jinghpaw sha mying ai ni yawng mai byin yang laknak hpai dang ai yawng myen hpe shakre nang majan hta lawm ra sai law. Shaning galu n'mai rawt tsap hkra ladat shaw nga ai myen hpe sak matut n'lu hkra annau ni buga hpe dandi la ra sa.
1-Myu shamyit shamat majan.
2-Htunghking laili laika ga makam shamyit shamat majan.
3-Sutlu ngamu ngamai sut hpaga rawt jat bawngring shamyit shamat majan.
4-Malu masha matut mahkai shamyit shamat majan,
Ndai zawn re masing kaba hpe asan sha mu tawn ngut nna myen a hkyen waw tawn ya ai lam kaba hta bai hkawm shut sayang gaw myit malai 2 lang n'kam lu n'ngai. Annau ni a udat urawng, mai wang kata kaw shang taw nga sai shan katsing, lagaw katsing, lata katsing ni hpe sumwan pasa galaw sha kau ra sai.
Dasang majan baw ai shanhte shawng hpang ai re majaw shanhte nan annau ni hpe tawngban ra ai, makun lit hte gun jaw nna tawngban tim mara dat shahprai ya na grai yak mat sai. Myu sha ni yawng a kraw hta tsu taw nga ai ningma hkang kaba ni sharang tawn lu na lam n'nga nau lai sai hte hkam sharang lu ai shadang lai sai re. Masa gasat ai hta laknak lang nna gasat shamyit ra ai zawn ting nyang ku n'tsa kaw n'gup a ga hte tsun bawngban hparan hkat nna mung gasat ra ai rai yang, dawdan bawngban shangut lu ai masha n'lawm yang bawngban tim lachyum n'pru akyu n'rawng ai re majaw teng ritkawp tara kanu n'lawm ai hta kara hku mung bawngban ai lachyum n'nga na re, dai re jaw lapran Salang ni hte sumtang laika htinglet nna mahtai tam sa wa yang she kaja na re. Annau ni shaning 60 ning rawt malan gumlang wa ai hpe n htang myit yu ra nga ga ai. Myen gaw n'jaw ai hpe jaw hkra, masu ai hpe masu prai hkra n'hti n htang gumlang gumle hkangkawp tai ai myu re hpe ja ja li li dum ra sai. Shaning 60 ning jan masu hkalem nna mung up lu ai myen hpe kata lam grai myit dinglun shaja ra ai hte mungkan hta mying nga ai kaichya hpung lu ai hpe mung galoi n'mai malap ai.
Dai ni na annau ni majan gaw shangut shakre majan nan rai sai.
Baren Numraw
9/07/2012


text:
Hpakan lungseng maw de Wunpawng Mungdan Shanglawt Hpyendap KIA hte Myen asuya hpyendap lapran majan byin nga ten, Myen hpyen ni gaw Hpakan sa lam Jinghpaw kahtawng hkan na dumhpau sinat ni rim zing la wa sai re.Lai wa sai bat laman, Mugawng hte Kamai lapran Kahtan Yang hte Loi Seng, kahtawng lahkawng na dumhpau sinat ni hpe jahkrit shama ladat hte rim zing lahkawn la ai lam, kahtawng masha ni tsun ai.
July 12 hte 15 lapran, Myen hpyen Hk.M.Y 427 dap na Dujum Ne Lin Awng hte Dujum Htun Htun yan woi awn ai hte, dai kahtawng lahkawng na dumhpau sinat lau 22 hpe rim zing la ai lam, July 16 KIO Kachinnet shiga e mung tang madun ai hpe mu lu ai.
Mare masha ni dumhpau sinat n sa ap jang ‘tara upadi hte maren ahkyak la na’ ngu, jahkrit shama nna zing la ai re lam, matut chye lu ai.
Dumhpau sinat gaw, bum nga Jinghpaw amyusha ni a matu htunghking sutgan langai rai nga ai zawn, yi galaw, shan gap let madung kan bau ai ginra buga masha ni a matu mung n nga n mai lang ra ai arung arai langai rai nga ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Marip La Wawm
Auckland, New Zealand
Dai ni na ten hta Jinghpaw mung kaw byin nga ai majan gaw mung masa salang ni law law wa ndai wa majaw, htaw ra wa a majaw nga nna ding lun taw nga ma ai.
Ngai mu mada ai gaw ndai majan gaw Thein Sein, Min Aung Lai hte Aung San Su Kyi ni atsawm sha bawngban na KIO/KIA a mung masa hte Hpyen masa hpe adup daw kau ya na matu gasat ai majan sha re.
Shiga dap hkan gaw Thein Sein hte Min Aung Lai she nhtuk hkat ai zawn zawn nga nna shiga ni shapoi nga ma ai. Ndai zawn yuk jahkuk re myit jasat hte kasat ai mjan gaw yu ntsawm rai sum a grawp mat na ra ai loook,...... La yu nga mu
--------------


text:
Annau ni lamu ga de n'tara ai tawt lai shang kabye sha nga ai chyasam yawng hpe lawan chyawm gawt kau ra saga ai gaw yawng chye nga ai, dai gawt kau lu na n'gun gaw annau ni a myit hkrum gumdin ai n'gun hte chyahtum chyalai n'gun rawng ai Yehowa hpe kamhpa nna teng gasat yang gaw teng annau ni ra ai awmdawm ahkaw ahkang ten kadun hta lu nan lu na re. Myen hte hpa rai bawngban chyai nga na ta? Annau ni yawng KIO/KIA a lam woi ai npu de kara shara mi nga nga ya jang lawan wa nna n'gun jat ai hte lamu ga zing majan hpe baw ra sai. Shakre majan hpe hkyen gasat ra sai.galoi asum n'jaw ai magrau grang ai myit marai hte gasat yang gaw lamu madu aga madu Yehowa gaw na ya ai hte jaw chyalu re annau ni myit masin hpe yu nga ai. Shanglawt gaw lu chyalu re, shanglawt ai myit jasat myit marai n'rawng yang gaw hpa di na, mungdan mung lu chyalu re, mungdan lu na magam myit, madu myit n'rawng yang gaw hpadi na?
Myen gaw shanhte kata de hte mungkan hpe sha kaja hkra htawng dan galaw dan nga ai gaw yawng chye sai hkrai re tim annau ni mung madu hkum hpe masha ni yu yang hkum lawm hkra atsawm hpun magap tawn ra nga ga ai. Shinggyin ahkaw ahkang ntawt lai hkrup hkra grai shen yu dinglit yu nna galaw ra sai, teng man ai majan re majaw lam shagu hta teng man ra sai, tengman ai sakse kasi madun ra sai. Dam lada ai myit jasat myit masa, sari sadang rawng ai kyanglai len, madu myit rawng ai shawa bungli hte hkrat hkawm sa ra sai.masha ni a yu kaji kau na akye kabye kau na lailen masa ni hpe koi yen kau ga.
Mungkan mungdan law law gaw sutsu ai n'hprang rai hkum ai mungdan re majaw myi ju nga ai, dai hpe yu nna myen a ga manaw hpe nkam yau tim yau ya ra ai. Grit nyem dik ai masha ngasat ngasa hpe yu nna maigan mungdan law law gaw mayen ginyu hkumbai she kabya hpaga masa hpe yu nga ai ten annau ni tinang lamu ga na nhprang rai ni hpe ja ja ninghkap dan ra ai zawn dai masing ni hpe majan man langai hku masing jahkrat gasat shatsang sa wa ra ai.bungli galaw masha ni hpe nmai galaw hkra lu sha lam hpe ladat tam nna gasat ra sai.sinat hpai ai sha hpyen nmai shadu sai, ahkang nlu ai tinang lamu ga hta wa galaw sha nga ai hpaga hpung yawng hpe gasat ra sai, dai she grau ai hpyen kaba re.
Myen gaw annau ni hpe kasu kabrawng hpung jahten sharun hpung nga nna grau nna lu madi madun hkra shakut nga na sha re, Manmaw Myitjina lam hpe bai gram na nga ninghpai nna anhte hpe bawm kapaw ai lam mahkrai jahten ai kasu kabrawng hpung re nga tsun nan tsun chyalu re, mali hka madim yawng hte hpakan hpe pat nan pat kau ra sai. Tsaw ra hkungga ai Chyurum ai myu sha ni e Karai jaw ai ninghtoi gaw du nga sai, Madu lamu ga zing madu la ai majan shakre shagrawt majan gaw ya jang hpang wa sai re majaw lawan wan myu sha yawng n'gun gakyin shabawn n'gun dating gasat sa wa saga law.
Yup n'pyaw sha n'mu ai shani shana ni grai lai wa saga ai ya dai ni kaw na gaw yerihkaw bunghku run agrawp mat ai myit shingran Karai hpe kam sham kamhpa nna myu sha ni a jamjau jamhku nni n'hkri,yawn hkyen myi prwi katsu ai sai hka lwi nna arang bang lai wa sai hkrun lam galu majan hpe annau ni ban hta shakre kau lu hkra shakut sa wa ga.
Shanglawt gaw annau ni hpe la nga sai.
Baren Numraw


text:
HPRI BUM KAW MYEN (40) JAN HKRAT HPYEN DU (2) LAWM
Labels: Jinghpaw Mung Shiga
21 comments:
- Anonymous said...
-
ganing nchye di ai..k.k lajang ai she re..myit npyaw hkum rai mit..yawng hpe shi yu nga ai re..myu tsaw share shagan ni k.k kaw manoi let matut n.na ngun dating ga......
- September 25, 2012 at 1:37 PM
- Anonymous said...
-
Sat kau mayu na nrai tim.myu hte mung dan a
ntsa sadi ndung myu sha shadada bai gawa wa na zawn re ni hpe gaw makoi kau ra sai. Shan hte a majaw myit n pyaw tim .myit dik ai
- September 25, 2012 at 1:39 PM
- Anonymous said...
-
Labau hta Karai kasang gaw sumla naw ai hpe matsat dik re ai majaw, dai ni kaw lawm ai ni gaw dai sumla naw ai ni hte rau sum agrwp mat na re.
- September 25, 2012 at 2:23 PM
- Anonymous said...
-
Labau hta Karai kasang gaw sumla naw ai hpe matsat dik re ai majaw, dai ni kaw lawm ai ni gaw dai sumla naw ai ni hte rau sum agrwp mat na re.
- September 25, 2012 at 2:23 PM
- Anonymous said...
-
Pyitusit galaw nna kan bau sha nga ai JW ni e hkum anya nga mu law Afaghanistan hpyenla Iraq hpyela ni zawn nhtang gap nna hprawng mat mu le. Hkum anya nga mu. Anga nga yang gaw katut shana re. KIA mi rai rai pyitusit jw mi rai rai myen ni gaw kadai si si Kachin hpe lu sat ai ngu kabu nga chyalu re. Nan hkrat sum ai nga na lu ai majaw myit npyaw ai raitim gara hku n chyedi ai K.K lajang ai lam rai na re.
- September 25, 2012 at 2:52 PM
- Anonymous said...
-
Hpyen wa maga tsap ai ni gaw hpyen sha re, sinat pala gaw masha n chye lata ai.
- September 25, 2012 at 2:53 PM
- Jatawng Naw said...
-
Umm.. grai na yak ai hte myit npyaw ai law. Kade tsun shadum tim myit malai nchye lu mat hkra myitmak mat sai WP hpu nau ni majaw grai myit npyaw ai lam re. Rai tim, Madu Yesu tsun ai mungga hta" Shi hpang maga ntsap ai wa gaw tsadan maga(hpyen wa) na masha re ai" lam hpe asan sha chye lu ga ai. Anhte Pawngyawng myusha ni yawng hpe ladat amyu myu hte roirip gasat shamyit nga ai myen hpyen hte rau lawm ai ni gaw tsandan hpyen ni nan re. Karai Kasang Wa mung hpyen maga lawm ai ni, kinyu masha ni hte rau lapran tsap nna shiga dutsha, hpaga ga sha ai ni hpe nra ai lam hpe anhte WP hkristan ni yawng asan chye sai re.
Tsun shadum tim nmai sai ni hpe gaw myen hpyen hte maren masat kau nna kasat shamyit kau na mung anhte KIO/A hte Shapawng Yaw myu sha ni a lit nan rai sai. Masha wa a myiman hta Karai Kasang a myiman hpe sha grau tam let nhkrit ntsang n gun dating nna matut kasat shakut ga law.
- September 25, 2012 at 3:08 PM
- sumhka kashagg said...
-
Hkau ni e hpri bum hpe kio ni yen kau ai nga nteng ai zawn she nga ai...hpakant de phone shaga yu sai..
- September 25, 2012 at 4:25 PM
- christopher said...
-
Dum hprang ra sai ngu ai ga hpe nchye na hkraw ai sai gayau ai,myen a shat sha ai ni rai na re.dai zawn re ni a majaw nhkrat sum na mung hkrat sum lai wa sai.WP myu sha kaw myen myit rawng ai ni,myen sai gayau ai ni hpe shawng sharin kau ra ai...hpa masan hkum dum nga mu nhtang hku bai katut sha na hpe sadi ga....
- September 25, 2012 at 6:30 PM
- pyi pau said...
-
Karai Kasang a kasha ntai sai masha gaw si tim ngarai sha re hka! ganing chye di na myitja baw ja teng man ai lam hpe nchye ai ( Chyum laika nchye ai wenyi midi ) ni a matu myit malai lu hkra gaw akyu hpyi ya na re .
- September 25, 2012 at 9:24 PM
- Jaubutu Maran said...
-
Dai lam hte seng nna gaw gara hku ma nlu di ai myen maga de lawm jang gaw myen wa gaw daihku nan di na re hpe mung chye chyalu she re.dai re ai majaw si gying ai ni si ai gaw KK lajang ai lam she rai na sai.WP sai gaw rai taw nna myen hpyen sawa ni hpe garum ai ni gaw dai hte gying dan nga ai.myit npyaw nbyin ga.KK lamwoi ai hku matut nna hkawm sa wa ga.Myutsaw share ninghkring ni yawng a nsa hta KK tut lamwoi nga u ga law.
- September 25, 2012 at 10:34 PM
- Anonymous said...
-
gin nchye di sai ,moi kaw nna sadi jaw taw ai re,ahkyak gaw W.P mungdan hpe mahkawp maga lu na ahkyak ai
- September 26, 2012 at 12:56 AM
- Anonymous said...
-
Grai chyawm hkrak nga ai pituksit ni tingna sinat pyawng shingdu de madaw htang di dat ai baw re.
Myit malai nra ai sha grau gaja mat sai.
- September 26, 2012 at 1:12 AM
- Anonymous said...
-
Sum nung shing di la ai myu sha ni hpe lam woi shadam ai lasang aung wa the zahkrung ting ying. Yan a mara re.shan yen kaw hkar wa hpyi mu yaw.
- September 26, 2012 at 2:53 AM
- Anonymous said...
-
Dai ning baw gwi si lahkawng yan hpe grai masat ai.
- September 26, 2012 at 2:55 AM
- Anonymous said...
-
Shaw Lu hkaw hkam wa majan gasat ai lam hta hypen hte seng.ai num la kaji kaba, u wa yam nga ni yawng hpe tsep kawp shamyit kau shun ai hpe KKasang a ga n madat ai majaw hkawhkam arawng ara kaw na KRai wa dawm la kau ya sai. Dai hte maren KIA hpe sat na sa wa ai kadai tim, nang n sat yang nan hte hpe sat mat na re ai. Hkye hkrang la ai Tara Gospel hkaw taw ai n re. myit n pyaw na lam hpa n nga ai. lapran n nga ai. HPYENhpe HPYEN zawn sawn kau ga.
- September 26, 2012 at 3:01 AM
- la la shadau said...
-
a ga hpri bum tat kau ai nga grai myit npyaw sai wa re.hpyen ma sa hku grai ahkyak ai sha ra re wa.pituksit ni si ai gaw nyawn ai masha mung nre wa.grau na pi naw lahtum jat dat ra ai.
- September 26, 2012 at 3:35 AM
- la la shadau said...
-
a ga hpri bum tat kau ai nga grai myit npyaw sai wa re.hpyen ma sa hku grai ahkyak ai sha ra re wa.pituksit ni si ai gaw nyawn ai masha mung nre wa.grau na pi naw lahtum jat dat ra ai.
- September 26, 2012 at 3:38 AM
- Muq ningwa said...
-
Pyitusit a n ta masha ni e lasang awng wa hte zahkung tingying yan kaw nan hte a kasha ni ,madu wa ni a matu DU,BAW( hka)wa hpyi la masu law...Amyu hpe dut sha n na Hpaga ga sha ai ni e......
- September 26, 2012 at 7:41 AM
- Anonymous said...
-
Myen hpyen hpung 1000 mi jan gaw Goliad hte bung nga ai. Kade mi grang dakat masu tim jahtum e Dawi (sak 13) a lung din hte sum agrawp mat chya lu rai na re. Karai Kasang a mying ningsang Hpung Shingkang hte anhte hpe makawp tawn sai majaw awng padang lu na sha re. Matut nna makam lung din hte dat jaw ga.
- September 26, 2012 at 10:04 AM
- Anonymous said...
-
Myen hpyen hpung 1000 mi jan gaw Goliad hte bung nga ai. Kade mi grang dakat masu tim jahtum e Dawi (sak 13) a lung din hte sum agrawp mat chya lu rai na re. Karai Kasang a mying ningsang Hpung Shingkang hte anhte hpe makawp tawn sai majaw awng padang lu na sha re. Matut nna makam lung din hte dat jaw ga.
- September 26, 2012 at 10:09 AM


text:
Myitkyina kaw nna Sadung-Kampaiti lam hku rawt sa wa nhtawm, Kampaiti e passbook galaw la shajang ma ai. Miwa mung ga jarit hpe bum kata dinghkren htu waw tawn ai lam hku lai di rap shang wa sai. Dai hpang marit maroi nga ai shara bum nhkrem lam numda hku lai sa wa sai. Hkring mi rai jang, Ta hkaw hka a hka hku rai nga ai Hu-chao ngu ai dabang kaw du pru sai. Ta-hkaw hka gaw, lai sai 9-6-2011 ya shani KIO hte Myen Asuya ni Sanggang majan hpaw hpang ai hka rai nga ai.
Hu-chao mahkrai pawt e, Miwa pyada ni passbook hkap jep ma ai. Dai hpang Ga Jarit Maigan Masha Pru Shang Rung kaw langai hte langai a passbook hpe dazik dawk la shajang ma ai.
Ndai zawn Mungkan Manau Poi de shakut shakat nna rawt sa ai lam gaw, tinang mungdan dinghku kade yak hkak nga ai raitim, tangpyaw sa hkawm ai n rai; amyu a htunghking hta mungkan ting na Jinghpaw Wunpawng sha ni hte hkrum tsup let, pu gang sin machyi hkat ai myit kraw lawang hpaw madun hkat lu na matu rai nga ai.
Amyu sha ni yawng a shawng lam gam maka tsawm htap ngwi pyaw wa lu na hpe mung myit mada ai. Hkrunlam mahkra hta hpa dingbai dingna n hkrum ai sha Karai Kasang bausin makawp maga ya nga u ga, buga dum nta mungshawa yawng mung kyuhpyi myit dum karum nga na hpe myit dik kamhpa let hkawm sa nga ma ai re lam shiga na chye lu ai rai.
Watsat Hku Chyingtek


text:
Hting bu Mungdan Australia kaw shanu nga ai J.W sha ni a shawng n-nan lang na ginlung Christmas hpe lawu na hte ma ren galaw na lam shana dat ma ai lu sa ai ni gaw npu na hkring dat hte matut mahkai la ga.
De,
Du na ra ai December shata 27 (Laban) hte 28 (bat langai) ya kaw galaw na "1st combined Wunpawng fellowship" hte Wunpawng Christmas hkrum zup hpawng (Camp) hpe Sydney ginwang kaw galaw na nga masat da sai hpe, hawp myitsu salang hte jan, shayi, shadang ni yawng hpe shana mayu ai law. Melbourne kaw na sa du lawm na Wupawng Jinghpaw ji a pan, ni yawng 30 hte 40 lapran daram rawt sa wa na nga hpe mung chye la lu sa ga ai.
Sydney kaw shanu nga ai Wunpawng amyu ni sha n-ga, laga buga hkan na Wunpawng ni yawng hpe mung shang lawm ga ngu a ja a wa saw shaga dat ga n-ngai. Lu shang lawm na a mying ja hpan hpe mung ya kaw na hta da mayu ai majaw, chyeju hte bai shana ya rit ngu yawng hpe a-kroi a-noi sha na dat ga ai.
Camp shara : Sydney Ginwan (bai shana wa na)
Manam shara (accommodation) : lodge, hostel, hall, tent
Costs : Approximately $60- $70 per adult & Family rate (bai shana wa na),
Date : December 27th & 28th (may be half-day 29th)
kachin.aus@gmail.com
Ja Yung
(+61) 430-352814
(+61) 2- 97447277


text:
Mung masha tsawp dagraw tawn ai hpyen gumshem asuya hpe woi awn taw nga ai Thein Sein gaw gau ngwi ngwi sha manam shagram taw nga ai NYAU hkyi (shingnrai) DINGHKU WA CHYAK langai mi nan rai nga ai. Annau ni grai sadi maja raai DINGHKU WA CHYAK langai mi re. Than Shwe hta pyi grau sadi maja ra ai wa re. Than Shwe gaw grai masa ai NAI re majaw Annau ni chyim yu nna n ma-ut bang ai sha prat gabai kau lu sai re. Raitim Thein Sein gaw n-gup kaw n masa tim ma-ut shalai bang dat shut jang prat gabai kau nmai ai hta n-ga, Annau ni a kraw kata kaw HTA NI HTA NA masa taw nga ai baw NAI re. Hpa majawn ga yang Thein Sein wa woi awn taw nga ai HTA NI HTA NA SIMSA LAM ngu ai gabaw gaw grai madat pyaw ai gabaw re. Ndai gabaw gaw grai madat pyaw tim tsep kawp nmai byin ai gabaw she re. Tsep kawp nmai kam ai. Hpa majaw nga yang, myen amyu ni hte anhte laga myu bawsang ni rau jawm pawng nna shanglawt jawm la ga ai rai tim daini du hkra myen asuya ni a tsawra myit hpe Shara mi pyi rai nmu yu shi ga ai. Tsawra myit hkum tsun shinggyim nauna myit pyi tsep kawp nrawng ai asuya ni wa mi htani htana simsa lam galaw ga ngu ai gaw mau hpa ga she re. Langu hpun kaw sanghpaw si si wa ai ngu yang kam na kun? Myen mungdan shanglawt lu ai shani kaw nna daini du hkra anhte myu kaji ni hpe shamyit shamat kau lu na matu (shingnrai) gau ngwi ngwi myen amyu tai mat wa na matu shakut nga ma ai hpe sha mu lu ai. Daini Annau ni myen asuya a bawnu kaw n-gadawng bang aihta n-ga ja ja tsap nga lu ai gaw Annau ni Yehowa Karai Kasang (Yesu) hpe lu la ai ni re majaw sha re.Ya gap gasat jahkring tawn ai laga bawsang ni hpe nmai yu na re.Ya gap gasat jahkring tawn sai ni gaw hpang jahtum e myen amyu ni hte sha rau jawm nga mat na ni rai ma ai. Myen hte jawm nga mat jang gaw gau ngwi ngwi myen asuya a uphkang ai kata kaw lup mat wa na sha re. Gashadawn Karen amyu (KNU) ni gap gasat jahkringai lam gaw mung masa chyinghka mu mada tawn nna gap gasat jahkring ai nre. Myen asuya hte makam masham bung ai DKBA ni myen asuya hte pawng mat ai majaw n-gun nnga mat ai. Dai majaw re.
1-Shanhte ra sharawng taw nga ai htani htana simsa lam gaw Myen mungdan ting hpe shanhte myen amyu ni htani htana uphkang sha mat wa na matu she re. Laga myu bawsang ni hpe lu ging ai madu uphkang mungdaw jaw na matu nre. Dai majaw myen mungdan a ningpawt ninghpang gaw gap tara (constitution) hpe shanhte myen ni ra ai hk uka lajang tawn da ma sai. Ndai constitution kata de anhte laknak lang rawtmalan taw nga ai myu bawsang ni hpe hkrau gayin bang la na matu ladat shaw nga ma ai re. Ladat shaw taw nga ai hta....
(1) Hta ni htana simsa lam ngu ai gabaw hte
(2) Myen mungdan kaw nna galoi mung (hta ni htana) n-garan pru na.
(3) Gap gasat jahkring myit hkrum lam hpe mungdaw atsang hta shawng galaw na.
(4) Gap gasat jahkring myit hkrum lam hpe munghpawm atsang hta bai matut galaw na.
(5) Shanhte ra ai hku ka lajang tawn ai constitution hpe hkap la ra na.
(6) Ra lata poi shang shing jawng lawm na matu parti uphpung hpaw shabawn ra na.
Ndai lahta na ginlam hpan (6) hp ehkap la jang gaw, Anhte masha jahpan nlaw shi ai myu bawsang ni hpe gyit hkintum tawn nna prat htawng kaw bang da hkrum sai hte bung mat sai. Dai hpang sinat laknak ni hpe gau ngwi ngwi dawm la kau ya lu mat wa sana. Lachyum gaw nta madu hpe gyit hkin tum tawn lu jang gaw nta kata kaw nga ai arung arai ni mahkra hpe aloi sha zing la kau lu sana. Ndai gaw daini Thein Sein asuya shaw taw nga ai soft power ladat re.
2- Ndai ten htaThein Sein gaw 2015 ning ra lata poi hta atsawm sha awng dang lu na matu ra marin ai bungli ni hpe grai shakut taw nga lu ai. Gashadawn maigan de nga mat ai mying chyang jahpan ni hpe shaprai kau yaai. Bai wa na matu ahkan gjaw dat ai. Dai hta n-ga Mungkan mungdan kaba ni kaw na kam hpa ai lam ni hpe lu la lu hkra ntsa lam kaw gaw numhkaw hprwi, kata lam kaw gaw hkalwi re ladat hpe mung jai lang taw nga ai hpe mung mu lu nga ai. Hpa majaw nga yang 27-08-2012 ya shani hkringmang madu (wunji) marai 9 hpe htawt sit shara jahkrat ai lam galaw dan ai gaw mungkan kaw nna yu yang kam hpa na matu ra marin ai san san sha re. Lachyum gaw na gadoi di la nna shabyi kapa ai lachyum sha re.
Dai majaw tsawra ai Chyurum Kachin Wunpawng Sha ni e… dumhprang saga, chye na saga, hkum mau nga masa, myen hte rau jawm pawng nga na hkum myit masa, daini kaw nna rawt saga, myen asuya hpe galoi mung hkum kam masa. Hpan Wa Karai Kasang Yehowa hpe kam hpa let myen a kata kaw na lawt pru lu hkra shakut saga. Annau ni a ntsa e myen asuya hpa baw galaw ya lu a ta? Hpa baw galai shai yalu a ta? Annau ni a ntsa e myen asuya galaw ya lu ai gaw ntsa lam machyi makaw ai, hka li hkawaw machyi ai, kan machyi ai, jahkru ai hpe chyahkring mi gan tsi shamai ya masu ai lachyum sha rai na re. Kaja wa nan shagri pyi madawn na daram machyi taw nga ai kraw kata kaw na Annau ni a myit masin ni hpe shamai shatsai ya lu na nre. Shinggyim masha ngu ai gaw shadawn shadang ngu ai nga ra ai zawn Annau ni mung shadawn shadang nga ra ai. Ladu lai ai myen asuya hpe gaw……
GOODBYE MYANMAR GOVERNMENT, DON’T CHEAT AGAIN ANYMORE, KIO/KIA IS NOT UNDER MYANMAR GOVERNMENT CONTROL, WE MUST FIGHT BACK FOR FREEDOM.
Sau Nan Du
29/08/2012
29/08/2012


text:
Danai de Myen ni n shalai ai majaw hpyen yen buga masha 4,000 jan Lido lam, Daihpa kaw chyat rawng taw nga ai lam chye lu ai.
Ya ten du hkra Danai Hkalup, AG hte RC nawku hpung masum kaw hkap la tawn ai hpyen yen 1,000 jan re. Raitim shanhte hpe Danai kaw n tawn ai sha Kawng Ra de htawt kau na matu seng ang ai Danai hpyendap hte asuya ahkaw ahkang lu ni gaw nawku hpung ni de jahkring hkring sa matsun ai lam, nawku hpung ni tsun ai re.
Myen asuya Myen hpyendap matsun ai Nawnglung Kawng Ra mare gaw Danai mare n du shi ai deng 10 hta nga nna, majan ginra re majaw shimlam n nga ai shara re.
June praw 5, bat Langai Ya jahpawt daw 12:30 am daram hta, Nga Mai Kung (Awnglawt lam she) na Myen hpyendap ni Kawng Ra de laknak kaba 4 lang gap bun ai majaw Nbwi jan gaida hkan nu nta masha 3 hkala hkrum mat ai re.
Dai shani kaw nna Nawnglung Kawng Ra mare masha ni yawng ngu na mung ni nawn ai Ting Kawk hte Danai de hprawng yen nga ai re.
Hpyen yen buga masha ni ntsa Myen asuya Myen hpyendap a ganawn mazum ai sat lawat ntsa bat Kru Ya shani Danai de sa du gawan nna Myitkyina de bai du wa ai Jinghpaw Wunpawng Hkalup Hpung Ginjaw, KBC amu madu Rev. Dr. Hkalam Samson ndai zawn tsun ai.
"Um anhte hpyendap ni shanhte shara la mayu na shakyin ai bungli re. Shanhte rai tim hpyendap chyu sha n re asuya hte pawng nna galaw ai bungli rai ma ai. Hpa majaw nga yang asuya de na uphkang ai ni lawm nna laika wa jahkrat ai re majaw shanhte a myit jasat gaw...anhte asan sha mu lu ai le. Anhte ni hpe dai zawn jamjau jaw ai. Rai na ding tawk hku wa mai ai ni hpe mung pat kau rai nna htaw nhtang hku wa. Rai nna Danai kaw mung hpyen yen n kam yu ai nga nna hpyendu kaba wa gaw dai kaw na gawt kau re ni...hpe yu shaloi gaw anhte mungshawa ni hpe grau nna Wunpawng sha ni hpe dingsa jamjau hkra galaw taw ai ladat langai re ngu nna asan sha dai hku mu mada ai."
Ya ten majan ginra na n lu pru shi ai Hkalup hpung masha ni grai naw nga ai lam hpe Danai Buga Hkalup Hpung a mying n tsun mayu ai sara langai ndai zawn tsun ai.
"N lu pru shi ai grai naw nga shi ai ga rai nga ai. Ya dai anhte Sut Chyai Ginra Nawku Hpung ngu Danai buga hkalup hpung a mare hpung langai hku di da ai ndai Sambra, Oi Law, N'grau Hkrat dai hkan na ni nan gaw pyi garai pyi n pru shi nga ai ya. Rai na pat maw kata na ni ma n pru shi ai grai naw nga ai. Ya pru ai ngu ai mung shanhte lam pat da ai majaw htaw...npu de na tsun ga nga yang gaw mawng-hku lam pung-tsan i dai hku pru wa ai sha re. Daihpa lam hku le."
Wunpawng Mungdan Shanglawt Hpyendap, KIA Dung 14 ginra Nambyu hka mayan pat maw ja maw ni hta June praw 3 ya shani Myen asuya dap ni htu shang wa ai kaw nna majan byin wa ai re.
Nambyu pat maw, ja maw na mungmasha ni yawng ‘June 15 hpang jahtum pru’ nga nna Danai hpyendap hte asuya a sadi jaw laika hpe June praw 5 ya shani nbungli hte agat jahkrat ai re. Rai nna, hpyen yen ni Danai de pru wa jang, ya ten du hkra lam hkap pat da ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
时间:2018-03-08 10:58:38 来源:景颇人微信
Shata 3 pro 1 ya shani ko nna hpo hpang ai Mangshi manau poi hpe pro 3 ya shana Mangshi shawa dabang ko du sa ai manam ni hte tsang shagu na ningbo ningla ni ginsup jom yu nna shangut la lu sai.
Ginsup poi hta, “Laksan ap nong arong kumhpa”, htu hkyen shingjong arong kumhpa, simai chyim shingjong arong kumhpa, shat lit galo shingjong arong kumhpa, ri da shingjong arong kumhpa, datshin gadun arong kumhpa re ni jo ma ai.
Maigan de nna du sa ai manam ni hte ginwang myu mare shagu na gasa hpung ni go gabu gara myit hte pro 4 ya jahpot tinang a buga de bai nhtang wa masai.


text:
2012 ning February 14 ya
Ndai laika hpe ngai dinghkrai mu mada ai hte maren, ka
nhtawm blog kaw mara ai re.
Hkahpawk Camp (Sumla: Nbwi SAM)
Jinghpaw Wunpawng Gumrawng Gumtsa Mungdan a Hpyen Du shalat
jawng hpe 2005 ning kaw nna hpaw hpang wa ai lam chye lu ai. 2005 ning masat
yan (1) kaw na, daini masat yan (5) du hkra rai sai re.
Hpyen Du shalat jawng hpe Woi Chyai bum ntsa hta gawde da
ai.
Ndai lang hta Hpyen Du shalat jawng kaw amyu shayi ni mung sharing hkam la
hkyen ai lam chye lu ai.
Ya aten hta, Hpyen Du shalat jawng kaw laika dum grak lagra
n nga shi ai re. Ya aten hta, Laika dum hkrak hkrak re ai nga ra sai raitim, Laika buk ni mahkawng da magang let, laika dum nta hkrak hkrak
galaw na shajin nga ai lam mung matut chye lu ai.
Mawhke hka (Sumla: Nbwi SAM)
Manang ni e,
Mungkan hta hpyen dap kaw na woi awn let, hpyen du ni woi
awn let mungdan hpe sha-ngang shaking gawgap sa ai lam ni nga ai zawn, mungdan
hpe hten bya zang ayai hkra galaw sa ai lam ni mung nga ai.
Mungdan hpe hten bya zang ayai dip up ai lai ladat ni galaw
ai ga shadawn hpe, Munghpawm Myen mungdan hpe yu maram nhtawm chye lu ai.
Manang ni e,
Mungdan shagu hta Hpyen dap ngu ai Institution gaw ngam da n
mai ai, grai ahkyak ai, sha-ngang shakang ra ai re. Hpyen la, Hpye Du ni yawng
shi a dinghkrai machye machyang grau hpring magang, shi a matu, shi dinghku a
matu, Amyu, Mungdan hta rawt jat, mai kaja ai lam ni grau byin pru wa na re
ngu, mu mada ai.
Ndai shingran hpe marit ai.
Hpyen Du ngu ai gaw Awn ai atsang hta tsap wa ra ai hta
n-ga, shi a magam lit rai nga ai, Amyu, Mungdan hpe makawp maga let, anhte a
shinggyim wuhpawng a ngang kang ai lam de sa ai hta daw chyen mi shanglawm ra
nga ai re.
Asak apnawng mat ai ni a matu masat dingsat (Sumla: Nbwi SAM)
Manang ni e,
2006 ning hta, Hpyen Du shalat jawng lung nga ai manang
langai hpe laika buk langai shagun ya ga ai. Shi bai shana wa ai lam gaw; dai
laika buk du ai hte marai 7 ram jawm kashun ai majaw, galoi je mat ai. Shi pyi
kalang ta n lu hti ai. (5) ya la nna she hti ra mat ai lam shana wa ai.
Jinghpaw Wunpawng Mungdan a Hpyen Dap ni hte Hpyen Du shalat
jawng ma ni, sharing sara ni …
Laika kut nga ma ai.
Laika kut ai ngu ai gaw kani/ya-hpyen kut zawn sha hkam sha
yak ai.
Grau nna gaw hpyen hte seng ai laika buk ni, zai ladat hte
seng ai laika buk ni, sut masa, mung masa hte seng ai laika buk ni madi shadaw
lu hkra shakut sa wa na matu saw lajin mayu ai.
Ya hkyak hkyak gaw, English laika hte sha ka da ai laika buk
ni hpe yawng lu hti na matu n jin shi na re majaw, Myen laika, Jinghpaw laika
hte ka da ai laika buk ni she grau manu na re.
Manang ni e,
Anhte gaw tinang a Hpyen Du shalat jawng hpe West Point hpyen dakkasu
zawn shingran ga ai rai yang, lai di ra ai aten, mahkrum madup
law law re.
Hpyen Du Shalat Jawng (Sumla: Nbwi SAM)
Manang ni e,
Anhte a Hpyen dap, Hpyen Du shalat jawng hte sharin sara ni
laika kut nga ai hpe hparan lawm ga!
Anhte a Hpyen dap, Hpyen magam gun ai ni yawng a machye
machyang htau li htau la grau jat wa hkra, madi shadaw garum ga!
Daini, hpawtni, htawm hpang, prat dingsa Karai jaw da ai
anhte a Mungdan hpe makawp ai bunghku hpe grau ngang-kang hkra gawde ga!!!
Nlung bunghku mung shachyaw ga!
Makam bunghku mung grin u ga!
Hpaji bunghku mung ngang kang u ga!
Dinghkrai ladat hte
mung laika buk ni garum ga.
Gara mungdan kaw na raitim, Laika buk,
Alu gumhpraw jaw garum mayu ai ni nga yang nbwisam@yahoo.com
de matut mahkai mai ai.
Lit ang ai ni hpe matut mahkai, shalai jaw nhtawm, nau nna ai aten hta, alu jaw
ai ni hte hkap la ai ni ading tawk matut mahkai lu na mahkrun (panel) hpaw lu
hkra lajang la ga.
Nbwi SAM


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
11 Apr 2010
Artisteer Web Generator
Sunday, April 11, 2010 | Laika Ka Ai Shanghtin
Blog Generator Nga na myit jaw da nga ma ai blog,web,wordpress,jaamlo ni hte web galaw la mayu ai ni matu na chyin wa ahhkyak dik ai software langai me re, Grai nang lang pyaw ai Blog ni hpe code ni lam nau n chye ra ai sha, ( lai sai post ni) hta mung ka da sai, ndai lam hte seng na, Blog ni hpe madu idea nga ai hku mai shatsawm la na tools Generator re..
Grai nga na Lang ga ai web generator ni hta n dai ram kaja ai n lu lang ga shi ai, Hkring sumla gaw Microsoft Office Zawng rai di da na grai lang pyaw ai rai tim Madu computer gaw loi gaw ( lawan ) ra na re, Shanhtin na blog hpe mung n dai tools hte wa shatsawm da ai re, Blog template hpe yu yang loi gaw kaba taw na re rai tim madu myit ra ai hu mai shatsawm la ai re,
Hpa me rai tim Chyam yu na re nga ni matu gaw Hope page kaw sa yu la ga ngu mayu ai, Dai kaw sumla ni  Video turtorial ni hpe sa yu la jang gara hku re ngu hpe chye na re. Dai majaw gaw n pu na links kaw garawt la ga...
Or
Download Full Version >>
Ngai Shanghtn Wa Mara da ai links ni si mat jang bai shana wa marit..
Labels: Software Lam
Subscribe to: Post Comments (Atom)


text:
MIWA ASUYA NI MASHA MYIT N MYIT AI LAM
Labels: Jinghpaw Mung Shiga
5 comments:
- Anonymous said...
-
aga ndai gaw grai nan ladu lai ai ga rai sai.UN ICJ de lawan nan tsun ra sai.miwa a n shawp ai hpe mungkan ting chye hkra galaw ra sai.
- August 23, 2012 at 3:45 PM
- Anonymous said...
-
Anhte WP ni mung yaw saga le. Miwa gaw Jinghpaw mung kaw grai law nga ai she re gaw. Shawng ningnan gaw Tanghpre kaw na bungli masha ni hpe shawng anut dat saga le.
- August 23, 2012 at 6:56 PM
- christopher said...
-
Gwi MI WA NI hpe mung bawm 1,2 hte sharin ra sai. ya prat gaw sharang taw baw prat nrai sai.
- August 23, 2012 at 9:11 PM
- padang yesu said...
-
Asan sha re myen hte pawng na galaw ai ladat re.tau maja ga.Shan hte hpe myit dum kyu hpyi ya ga.myit ru myit tsang hkum rai.da ting ga.mi kaw na K K a yaw shada lam san2 rai na sai.machye machang hpa ji ni re.sharai la lu ai ladat KK ting sha jaw ya na re.dan re ai kaw na pawn ka aw la na YEHOWA MADU KK nga ai.tut du ga,shi hpe shakawn kungdawn ga.
- August 23, 2012 at 10:48 PM
- Anonymous said...
-
YEHOWA KK gaw teng man ai maga de tsap ya na madu Karai rai nga ai.
- August 24, 2012 at 8:28 AM